title: Soinin vaakuna

text: Soinin vaakuna on Soinin kunnan tunnus. Vaakunan aihe viittaa pitäjän vanhaan nimeen Kuninkaanjoki, joka edelleenkin on yksi Soinin kylistä. Nimen alkuperän on arveltu tarkoittavan rajajokea, joskin tarinan mukaan Kustaa Vaasa on pysähtynyt aikanaan joelle juomaan, mihin tapahtumaan nimi viittaisi.


title: Soinin vaakuna

text: Vaakunan selitys on ”punaisessa kentässä alainen, aaltokoroinen hirsi, jonka yläpuolella kruunu; kaikki kultaa.” Vaakunan on suunnitellut Kaj Kajander, ja Soinin kunnanvaltuusto hyväksyi sen kokouksessaan 14. helmikuuta 1962. Sisäasiainministeriö vahvisti vaakunan käyttöön 29. elokuuta samana vuonna.


title: Tsūtenkaku

text: Tsūtenkaku (), kirjaimellisesti "taivaasen kurkottava torni" on Osakassa sijaitseva tunnettu maamerkki. Sen omistaa Tsūtenkaku Kanko Co., Ltd ja tornissa on Hitachin mainos. Torni on 103 metriä korkea ja siihen on rakennettu näköalatasanne 91 metrin korkeuteen.


title: Tsūtenkaku

text: Paikalle rakennettiin vuonna 1912 Eiffel-tornin mallinen torni josta oli suora yhteys läheiseen huvipuistoon. Torni oli 64 metriä korkea ja se oli tuolloin Aasian toiseksi korkein rakennus. Siitä tuli yksi kaupungin suosituimmista kohteista. Torni kuitenkin vaurioitui pahasti vuonna 1943 syttyneessä tulipalossa ja se päätettiin purkaa ja teräs käytettiin sotateollisuuden raaka-aineeksi.


title: Tsūtenkaku

text: Vuonna 1956 paikalle rakennettiin nykyinen torni.


title: Tsūtenkaku

text: Torni on kuuluisa neonvaloistaan, jotka vaihtuvat muutaman vuoden välein. Hitachi on sponsoroinut tornia vuodesta 1957 ja valot yleensä muodostavat Hitachin mainoksia. Yksi tornin sivuista on kuitenkin varattu julkisille tiedotteille.


title: Vimpelin vaakuna

text: Vimpelin vaakuna on Vimpelin kunnan tunnus. Vaakunan suksiaihe viittaa pitäjän vanhoihin suksimestareihin ja niiden asettelu paikkakunnan nimen alkukirjaimeen. Liekki symboloi muinaisaikojen korpimaiden kaskiviljelyä.


title: Vimpelin vaakuna

text: Vaakunan selitys on ”sinisessä kentässä kaksi hopeista suksea selätysten kaateisen polviorren tapaan asetettuna, saatteena niiden välissä kultainen liekki.” Vaakunan on suunnitellut Olof Eriksson, ja Vimpelin kunnanvaltuusto hyväksyi sen kokouksessaan 30. kesäkuuta 1960. Sisäasiainministeriö vahvisti vaakunan käyttöön 22. marraskuuta samana vuonna.


title: Maija Sakslin

text: Maija Sakslin (s. 1960) on suomalainen juristi ja tutkija, joka on toiminut eduskunnan apulaisoikeusasiamiehenä vuodesta 2010 alkaen. Hän siirtyi tehtävään Kansaneläkelaitoksen vastaavan tutkijan tehtävistä. Apulaisoikeusasiamies Sakslin ratkaisee asiat, jotka koskevat muun muassa sosiaalihuoltoa, lasten oikeuksia, verotusta, ulosottoa ja ympäristöä.


title: Maija Sakslin

text: Sakslin on koulutukseltaan oikeustieteen lisensiaatti. Hän on toiminut Ihmisoikeusliitto ry:n puheenjohtajana vuosina 2001–2006.


title: Isolapionappari

text: Isolapionappari ("Tolmomyias sulphurescens") on Keski- ja Etelä-Amerikassa tavattava napsijoihin kuuluva varpuslintu.


title: Isolapionappari

text: Kooltaan isolapionappari on noin 14 cm. Lajin ulkonäkö vaihtelee alalajeittain ja osa alalajeista saattaa olla omia lajejaan. Kaikilla alalajeilla selkä on väriltään oliivinvihreä ja sen tummuus vaihtelee. Linnun levinneisyysalueen pohjoisosassa alalajien pää on väriltään oliivinvihreä. Siivet ovat harmahtavat ja niissä on keltaisia juovia. Vatsa on väriltään kirkkaan keltainen. Isolapionapparin eteläisillä alalajeilla on päässä musta täplä. Isolapionapparin nokka on leveä ja hieman litteä.


title: Isolapionappari

text: Isolapionapparin levinneisyysalue ulottuu Keski-Amerikassa Meksikon eteläosista Panamaan. Etelä-Amerikassa sitä tavataan Kolumbiasta ja Venezuelasta etelään aina Argentiinan pohjoisosiin asti. Linnun elinympäristöä ovat monenlaiset metsät ja metsien reunamaat sekä puoliavoimet ympäristöt. Erityisesti lajia tavataan jokien ja purojen läheisyydestä. Isolapionapparin elinympäristöt sijaitsevat yleensä alle 1 900 metrin korkeudella merenpinnasta.


title: Isolapionappari

text: Isolapionapparit liikkuvat yleensä yksin tai pareittain ja voi liittyä myös sekaparviin. Ravintonaan se käyttää hyönteisiä, joita se pyydystää lehdiltä ja oksilta. Lintu voi syödä myös marjoja. Isolapionapparin pesimäkausi kestää Kolumbiassa tammikuulta heinäkuulle. Pesä roikkuu puun oksasta ja sivulla on pitkä putkimainen sisäänkäynti. Naaras munii kahdesta kolmeen valkoista ruskeapilkullista munaa.


title: Mies etsii miestä

text: Mies etsii miestä on Matti Harjun ohjaama ja käsikirjoittama lyhytelokuva vuodelta 2004.


title: Ähtärin vaakuna

text: Ähtärin vaakuna on Ähtärin kaupungin tunnus. Vaakunan aihe viittaa seudun asuttaneisiin kolmen heimon eränkävijöihin. Paikkakunnan nimen alkuperästä on useita eri tulkintoja, mutta yhden niistä mukaan sana viittaa suomeksi rentukkaa tarkoittavaan vironkieliseen sanaan "ätsä", johon myös vaakunan kukka viittaa.


title: Ähtärin vaakuna

text: Vaakunan selitys on ”sinisessä kentässä kaksi nuolta ristikkäin ja päällikkeenä paaluittain kolmas nuoli; kaikki hopeaa; saatteena kummassakin sivukulmassa kultainen viisilehtinen kukka.” Vaakunan on suunnitellut Ahti Hammar, ja Ähtärin kunnanvaltuusto hyväksyi sen kokouksessaan 29. kesäkuuta 1951. Sisäasiainministeriö vahvisti vaakunan käyttöön 25. lokakuuta samana vuonna.


title: Need for Speed: Hot Pursuit (vuoden 2010 videopeli)

text: Need for Speed: Hot Pursuit on "Need for Speed" -pelisarjaan kuuluva ajopeli, joka julkaistiin Euroopassa 16. marraskuuta 2010. Pelin demoa oli ladattu "Need for Speedin" historiassa eniten, yli kaksi miljoonaa kertaa. Pelissä voi ajaa joko poliiseilla tai kaahareilla. Pelissä on myös vapaa-ajo (Freedrive) -tila, jossa voit ajella täysin vapaasti Seacrest Countyllä millä tahansa avatulla ajoneuvolla. Peliin on saatavilla myös kolme lisäosaa, jotka voi ostaa PlayStation Storesta (PS3) tai Xbox Live Arcadesta (Xbox 360).


text: "Hot Pursuit" otettiin hyvin vastaan E3 2010 -messuilla. Peli sai "Paras ajopeli" palkinnon Game Critics Awardsilta kuten myös muita palkintoja. Muita kategorian pelejä olivat "Forza Motorsport 4", "Gran Turismo 5", "Test Drive Unlimited 2" ja "". Tämä oli ensimmäinen "Need for Speed" -sarjan peli sitten alkuperäisen "Hot Pursuit"in, joka voitti E3 palkinnon. Se oli myös ehdolla "Paras Xbox 360" ja "Paras PS3" peli kategoriassa IGN:ltä, ja "Paras grafiikka" Gaming Excellenceltä.


text: "Need for Speed: Hot Pursuit" sai positiivisen vastaanoton. GameRankings ja Metacritic antoivat PlayStation 3 -versiolle pisteet 88,86 % ja 89/100, Xbox 360 -versiolle 87,21 % ja 88/100 PC -versiolle 86,19 % ja 86/100, kun taas Wii -versio sai huonon vastaanoton pisteillä 45,83 % ja 50/100. "Hot Pursuit" on korkeimmat pisteet saanut "Need for Speed -"sarjan peli. Arvostelijat tykkäsivät pelin kisoista, intensiivisistä poliisien takaa-ajoista ja addiktiivisesta sosiaalisesta kilpailemisesta. "Official U.S. PlayStation Magazine" antoi ensimmäiset täydet pisteet lehden historiassa eli 10/10.


title: Kristof Vliegen

text: Kristof Vliegen (s. 22. kesäkuuta 1982 Maaseik) on belgialainen entinen tennispelaaja. Parhaimmillaan hän oli kaksinpelissä ATP-listan sijalla 30 lokakuussa 2006 ja nelinpelissä sijalla 49 kesäkuussa 2007.


title: Kristof Vliegen

text: Vliegen voitti junioriurallaan vuonna 2000 Wimbledonin tennisturnauksen nelinpelin yhdessä Dominique Coenen kanssa.


title: Kristof Vliegen

text: Grand Slam -turnauksissa hän pääsi parhaimmillaan kolmannelle kierrokselle Australian avoimissa vuonna 2006 ja Ranskan avoimissa vuonna 2007.


title: Monisysteemiatrofia

text: Monisysteemiatrofia eli MSA () on keskushermostoa rappeuttava sairaus, jolle ei ole parannuskeinoa. Myöskään sen syytä ei tunneta, mutta se ei ole periytyvä, ja sitä on yhtä paljon sekä miehillä että naisilla.


title: Monisysteemiatrofia

text: Tämän sairausnimikkeen alle kuuluvat nykyisin myös muun muassa Shy-Dragerin oireyhtymä, striatonigraalinen degeneraatio ja olivopontoserebellaarinen degeneraatio, kun todettiin että niiden erilaiset oireet johtuvat hermosolukadon vaihtelevista paikoista.


title: Monisysteemiatrofia

text: Parkinsonin tautia muistuttavaa taudin muotoa kutsutaan MSA-P:ksi. Siinä ei useinkaan esiinny lepovapinaa, vaan luonteenomaista on jäykkyys ja jähmeys. Tapauksista 80 prosenttia kuuluu tähän ryhmään. MSA-P:stä ei ole ollut helppo erottaa Parkinsonin taudista. Pikkuaivopainotteisessa MSA-CL:lle on tyypillistä ataksia, puhehäiriöt ja tasapaino-ongelmat. Dementoituminen on harvinaista, joskin henkiset toiminnot hidastuvat ja muisti heikkenee.


title: Monisysteemiatrofia

text: Sairaus etenee Parkinsonin tautia nopeammin ja johtaa kuolemaan noin 6–9 vuodessa. Sairastuneita on Suomessa arviotu olevan 250–750, mutta tauti saattaa olla alidiagnosoitu.


title: Monisysteemiatrofia

text: Taudin keskimääräinen alkamisikä on noin 53 vuotta. Yksi sen selvimpiä varhaisoireita on autonomisen hermoston toiminnan häiriö, minkä näkyvä ilmenemismuoto on alhainen verenpaine pystyasennossa ja pyörtyminen. Elinikä vaihtelee oireiston mukaan, ja esimerkiksi striatonigraali degeneraatio-potilaat voivat elää lähes normaalin eliniän. Heillä levodopa-lääke ei auta, kun taas Shy-Drager-potilaille siitä on hyötyä.


title: RAF Fauldin räjähdys

text: RAF Fauldin räjähdys, joka oli yksi historian suurimmista räjähdysonnettomuuksista, tapahtui 27. marraskuuta 1944 kello 11:11 Staffordshiressa RAF Fauldin maanalaisessa ammusvarastossa. Räjähtäneiden ammusten määräksi arvioitiin 3 500–4 000 tonnia ja jyrähdys kuultiin yli 130 mailin päässä Lontoossa. Kuolonuhrien tarkkaa määrää ei tiedetä, mutta noin 70 ihmisen arvioidaan menehtyneen.


title: RAF Fauldin räjähdys

text: Siitä syntyneen kraatterin syvyys on 120 metriä ja läpimitta 1,2 kilometriä.


title: Ympäristöystävällinen

text: Ympäristöystävällisiksi kutsutaan tavaroita, palveluita ja lakeja sekä käytäntöjä, joiden haitallisia vaikutuksia ympäristölle väitetään vähäisiksi. Kuluttajien tietoisuuden lisäämiseksi ympäristöystävälliset tavarat on yleensä merkitty ympäristömerkillä. Ympäristöystävällisyydelle ei kuitenkaan ole yhtä kansainvälistä standardia, joten kansainvälinen standardoimisjärjestö ISO pitää merkkejä liian epämääräisinä ollakseen merkityksellisiä.


title: Ympäristöystävällinen

text: Euroopan Unionissa valmistetut tuotteet voivat käyttää EU:n ympäristömerkkiä. Myös EMAS on EU:n ympäristömerkki, jonka avulla organisaatio voi osoittaa johtonsa toimivan ympäristöystävällisesti.


title: Ympäristöystävällinen

text: Yhdysvalloissa ympäristövaikutuksia korostava markkinointi vaatii huolellisuutta. Epätarkasti määritellyt ilmaisut kuten, "ympäristöystävällinen" voivat olla hämmentäviä ilman ja jotkin toimijat tarjoavat ohjeistusta asiasta.


title: Ympäristöystävällinen

text: Yhdysvaltojen ympäristönsuojeluvirasto on katsonut epätarkat ilmaisut hyödyttömiksi arvioitaessa tuotteen todellisia ympäristövaikutuksia.


title: Ympäristöystävällinen

text: Kanadassa on käytössä Environmental Choice Program, joka perustettiin vuonna 1988.


title: Ympäristöystävällinen

text: Energy Star on ohjelma, jonka tavoitteena on vähentää kasvihuonepäästöjä. Energy Star toimii useassa maassa, mukaan lukien Yhdysvallat, EU ja Australia.


title: Lea Michele

text: Lea Michele Sarfati (s. 29. elokuuta 1986 Bronx, New York, Yhdysvallat), paremmin tunnettu nimellä Lea Michele, on yhdysvaltalainen näyttelijä, laulaja ja kirjailija. Michele tunnetaan parhaiten Rachel Berryn roolista televisiosarjassa "Glee".


title: Lea Michele

text: Michele aloitti uransa lapsinäyttelijänä Broadwayn "Les Misérables" -musikaalissa vain kahdeksanvuotiaana. 12-vuotiaana hän esiintyi "Ragtime"-musikaalissa esityksen alkuperäisessä Broadway-kokoonpanossa Audra McDonaldin ja Brian Stokes Mitchellin kanssa.


title: Lea Michele

text: Michele näytteli yhdessä televisiosarjan "Hädän hetkellä" jaksossa vuonna 2000. Hän lauloi Broadwaylla "Viulunsoittaja katolla" -musikaalissa vuonna 2004. Hän oli myös mukana musikaalin cd-äänityksellä.


title: Lea Michele

text: Michele esitti Wendlaa musikaalissa "Spring Awakening" ensin Off Broadwaylla ja myöhemmin Broadwaylla ollessaan 20-vuotias. Hän lauloi myös musikaalin äänityksellä, joka palkittiin parhaan musikaalialbumin Grammy-palkinnolla. Michele sai roolistaan Drama Desk Award -ehdokkuuden.


title: Lea Michele

text: Michele esitti Rachel Berryä Fox-kanavan musikaalisarjassa "Glee" vuodesta 2009. Sarja päättyi vuonna 2015. Hän on saanut roolistaan Satellite Award -palkinnon ja ollut ehdolla Primetime Emmyn ja Golden Globen saajaksi.


title: Lea Michele

text: Michele julkaisi debyyttialbuminsa "Louder" 4. maaliskuuta 2014 ja se nousi maailmanlaajuisella listalla heti ensimmäiseksi. Kappaleita albumille on kirjoittanut mm. australialainen laulaja ja lauluntekijä ja yhdysvaltalainen laulaja . Albumilla on myös Michelen edesmenneelle poikaystävälle Cory Monteithille kirjoitettu ja omistettu kappale, "If You Say So", joka kertoo heidän viimeisestä vuoropuhelustaan keskenään.


title: Lea Michele

text: Michelen ensimmäinen kirja, "Brunette Ambition", julkaistiin 13. toukokuuta 2014. Hänen toinen kirjansa "You First" julkaistiin 22. syyskuuta 2015.


title: Lea Michele

text: Lea Michele syntyi New Yorkissa ja kasvoi Tenaflyssa, New Jerseyssä, jonne hän muutti ollessaan neljävuotias. Hänen äitinsä Edith on italialaista sukua oleva katolilainen ja isä Marc Sarfati juutalainen. Michele seurusteli "Glee"-vastanäyttelijänsä Cory Monteithin kanssa, joka kuoli alkoholin ja heroiinin yliannostukseen heinäkuussa 2013.


title: Jelena Ovtšinnikova-Čebukina

text: Jelena Ovtšinnikova-Čebukina (; s. 11. lokakuuta 1965 Alma-Ata, Kazahstanin SNT) on kroatialainen entinen lentopalloilija ja olympiavoittaja. Hän edusti uransa alussa Neuvostoliittoa. Ovtšinnikova-Čebukina pelasi seuratasolla ADK Alma-Atassa ja Mladost Zagrebissa. Hän voitti kaksi olympiamitalia, kultaa Neuvostoliiton joukkueessa Soulin kisoista 1988 ja hopeaa IVY:n joukkueessa Barcelonasta 1992. Ovtšinnikova-Čebukina voitti maailmanmestaruuden kerran, vuonna 1990. Hän osallistui vielä vuoden 2000 olympialaisiin, joissa hän pelasi seitsemänneksi sijoittuneessa Kroatian joukkueessa.


title: Ondrej Nepela Arena

text: Ondrej Nepela Arena, entinen Samsung Arena, on Bratislavassa Slovakiassa sijaitseva halli. Hallia käytetään pääasiassa jääkiekon pelaamiseen, ja se onkin slovakialaisen jääkiekkojoukkueen HC Slovan Bratislavan kotihalli. Hallissa pelattiin vuoden 2011 jääkiekon maailmanmestaruuskilpailujen finaali. Kisojen ajan halli tunnettiin nimellä Orange Arena.


title: Ondrej Nepela Arena

text: Areenalle tehtiin peruskorjaus vuonna 2009 ja uusi, isompi areena avattiin keväällä 2011. Areena sisältää nykyaikaisinta teknologiaa, mukaan lukien LED pistetaulut ja turvallisuustekniikan.


title: Ondrej Nepela Arena

text: Stadion on saanut nimensä slovakialaisen taitoluistelijan Ondrej Nepelan mukaan, joka kilpaili Tsekkoslovakian joukkueessa 1960-luvun lopulla ja 1970-luvun alussa. Nepela on vuoden 1972 olympialaisten taitoluistelun olympiavoittaja.


title: Dorcas Nakhomicha Ndasaba

text: Dorcas Nakhomicha Ndasaba (s. 31. maaliskuuta 1971 Bungoma) on kenialainen lentopalloilija. Hän edusti seuratasolla nairobilaista Telekomia. Nakhomicha Ndasaba edusti maataan vuosien 2000 ja 2004 olympialaisissa, joista molemmissa Kenia sijoittui jaetulle yhdennelletoista tilalle.


title: Epeli Nailatikau

text: Ratu Epeli Nailatikau (s. 5. heinäkuuta 1941) on fidžiläinen poliitikko. Hän oli Fidžin presidentti vuosina 2009–2015.


title: Epeli Nailatikau

text: Nailatikau palveli armeijassa 20 vuoden ajan, ja toimi armeijan komentajana. Hänet syrjäytettiin vuoden 1987 vallankaappauksessa ja hän lähti diplomaattiuralle.


title: Epeli Nailatikau

text: Nailatikau oli parlamentin puhemies vuosina 2001–2006. Nailatikau oli Fidžin ulkoministeri 2007–2008. Vuodesta 2008 hänet nimitettiin johtamaan uutta ministeriötä, joka johti maakuntien kehitystä ja etnisten ryhmien välisiä asioita.


title: Epeli Nailatikau

text: Vuonna 2009 väliaikaishallitus nimitti hänet presidentiksi sen jälkeen kun 88-vuotias Ratu Josefa Iloilo oli luopunut vallasta. Nailatikaun valintaan vaikutti se, että hänet tunnetaan laajasti Tyynenmeren alueella tekemästään AIDSin vastaisesta työstä.


title: Airbus Defence and Space

text: Airbus Defence and Space (ent. Cassidian) on eurooppalainen Airbus Group -konserniin kuuluva puolustus- ja turvallisuusteollisuuden yritys. Se on Airbus Groupin toiseksi suurin divisioona. Airbus Defence and Space tarjoaa laitteita ja järjestelmiä sotilas- ja siviiliviranomaisille. Yhtiöllä on maailmanlaajuisesti noin 28 000 työntekijää. Vuonna 2010 yhtiö saavutti 5,9 miljardin euron liikevaihdon, mikä on 11% enemmän kuin vuonna 2009.


title: Airbus Defence and Space

text: Syyskuuhun 2009 asti yhtiön nimi oli EADS Defence & Security. Myöhempi nimi Cassidian on johdettu latinankielisistä sanoista "cassida" (kypärä) ja "meridian" (pituuspiiri). Cassidian muuttui yhdessä Astrium-yhtiön kanssa 1.1.2014 alkaen Airbus Defence and Space -yhtiöksi, osaksi Airbus Group konsernia.


title: Airbus Defence and Space

text: Suomessa Airbus Defence and Space -yhtiöllä on noin 350 työntekijää kahdessa toimipisteessä Helsingissä ja Jyväskylässä. Yhtiön tausta on Nokian TETRA-puhelinosastossa. Vuonna 2009 sen tutkimus- ja kehitysinvestoinnit olivat 30 milj. euroa, mikä oli 17. suurin T&K-panostus Suomen yrityksissä. Helmikuussa 2011 yhtiön Suomen nimi, EADS Secure Networks Oy, muuttui "Cassidian Finland Oy":ksi.


title: Airbus Defence and Space

text: Myös Suomen yhtiön nimi vaihdettiin vuonna 2014 muotoon Airbus Defence and Space Oy. Yhtiön tuotteet käyttävät lyhyempää Airbus-logoa liikemerkkinään.


title: Kaskisten vaakuna

text: Kaskisten vaakuna on Kaskisten kaupungin tunnus. Vaakunan mela kuvaa erinomaista luonnonsatamaa, joka on vaikuttanut kaupungin perustamiseen paikalleen. Laakerinlehvän on mahdollisesti ollut tarkoitus viitata kukoistukseen, mutta sen alkuperä voi olla myös Bladh-suvun (, 'lehti') nimessä; Kaksi suvun jäsentä – isä ja poika – hankkivat tuonaikaiselle kylälle sekä kaupunkioikeudet että tapulikaupungin aseman.


title: Kaskisten vaakuna

text: Vaakunan selitys on ”halkoisen kilven oikeassa sinisessä kentässä hopeinen perämela, vasemmassa hopeisessa kentässä vihreä laakerinlehvä.” Vaakunan on piirtänyt uudelleen A. W. Rancken vanhan vaakunan mukaisesti, joka on vahvistettu 9. huhtikuuta 1793.


title: Bolot Šamšijev

text: Bolot (Bolotbek) Tölön uulu Šamšijev (kirgiisiksi Болот (Болотбек) Төлөн уулу Шамшиев, ; s. 12. tammikuuta 1941 Frunze) on yksi tunnetuimmista kirgisialaisista elokuvaohjaajista.


title: Bolot Šamšijev

text: Bolot Šamšijev syntyi kirgiisirunoilija Tölön Šamšijevin perheeseen. Hän valmistui Neuvostoliiton elokuvakoulusta VGIK:istä vuonna 1965. Šamšijevin ensimmäinen dokumenttielokuva, Manas-eepoksesta kertova "Manastšy" (1965) herätti kansainvälistäkin huomiota. Vuonna 1969 hän ohjasi Muhtar Äwezovin teokseen perustuvan näytelmäelokuvan ”Laukaus Karašin solassa” ("Karaš ašuusundagy atyšuu"). Sitä seurasi historiallinen seikkailuelokuva ”Issyk-Kulin punaiset unikot” ("Ysyk-Köldün kyzgaldaktary", 1972).


title: Bolot Šamšijev

text: Šamšijevin läpimurtoteokseksi muodostui Tšingiz Aitmatovin romaaniin perustuva ”Valkea laiva” ("Ak keme", 1976), joka sai Neuvostoliiton valtionpalkinnon vuonna 1977. Aitmatovin teoksiin perustuvat myös ”Varhaiset kurjet” ("Erte žasdagy karkyralar", 1980) ja perestroika-henkinen "Fudzijamaga tšyguu" (”Nousu Fudžijamalle”, 1988).


title: Bolot Šamšijev

text: Šamšijev liittyi Neuvostoliiton kommunistiseen puolueeseen vuonna 1971. Vuonna 1975 hän sai Kirgisian SNT:n ja vuonna 1991 Neuvostoliiton kansantaiteilijan arvonimen. Vuodesta 1990 lähtien hän toimi yksityisen Salamalik-elokuvayhtiön johtajana. Vuonna 1998 hänet nimitettiin Kirgisian matkailu- ja urheiluministeriksi.


title: Bolot Šamšijev

text: Neuvostoliiton hajottua Šamšijevilla ei ole ollut mahdollisuutta kuvata uusia elokuvia. Sen sijaan hän on työskennellyt kirjailijana ja jatkanut Manas-eepoksen tutkimista. Nykyään hän toimii Kirgisian presidentin neuvonantajana.


title: Gleb Panfilov

text: Gleb Anatoljevitš Panfilov (, 21. toukokuuta 1934 Magnitogorsk) on venäläinen elokuvaohjaaja ja -käsikirjoittaja.


title: Gleb Panfilov

text: Gleb Panfilovin isä oli sanomalehdentoimittaja ja äiti ekonomisti. Hän valmistui Uralin polyteknisestä instituutista ja työskenteli Sverdlovskissa tehtaalla, tutkimuslaitoksessa ja komsomolin kaupunkikomiteassa. 1950-luvun lopussa hän perusti Sverdlovskiin elokuvaharrastajien studion ja teki sen jälkeen dokumentti- ja lyhytelokuvia paikallistelevisioon. Vuosina 1960–1963 Panfilov opiskeli Neuvostoliiton elokuvakoulun VGIK:in kuvaajalinjalla ja valmistui ohjaajaksi vuonna 1966. Hän työskenteli aluksi Lenfilm-elokuvastudiolla ja vuodesta 1976 Mosfilmillä.


title: Gleb Panfilov

text: Panfilovin ensimmäinen näytelmäelokuva oli Venäjän kansalaissodasta kertova ”Tulessa ei voi kahlata” ("V ogne broda net", 1968). Esikoiselokuva ja sitä seurannut ”Alku” ("Natšalo", 1970) toivat Panfiloville mainetta yhtenä aikansa kiinnostavimmista neuvosto-ohjaajista. Ne tekivät tunnetuksi myös hänen vaimonsa Inna Tšurikovan, joka näytteli pääosia ohjaajan myöhemmissäkin elokuvissa. Neuvostoyhteiskuntaa kriittisesti kuvaava ”Pyydän puheenvuoroa” ("Prošu slova", 1976) sai Karlovy Varyn elokuvajuhlien palkinnon, mutta seuraava elokuva ”Teema” ("Tema", 1979) joutui hyllytetyksi ja pääsi levitykseen vasta perestroikan aikana.


title: Gleb Panfilov

text: 1980-luvulla Panfilov keskittyi yhä suurisuuntaisempiin kirjallisuusfilmatisointeihin. ”Valentina” (1981) perustuu Aleksandr Vampilovin näytelmään ”Viime kesänä Tšulimskissa”. Maksim Gorkin näytelmään ”Vassa Železnova” perustuva ”Vassa” (1983) sai Moskovan elokuvajuhlien pääpalkinnon. Niitä seurasi Gorkin ”Äiti”-romaanin filmatisointi "Mat" (1990). Huomiota herättivät myös Panfilovin teatteriohjaukset: Shakespearen ”Hamlet” (1986) ja juutalaisten maastamuuttoa käsittelevä Aleksandr Galinin ”Sorry” (1992).


title: Gleb Panfilov

text: Panfilovin myöhempiin töihin kuuluu Venäjän viimeisen keisariperheen kohtalosta kertova "Romanovy – ventsenosnaja semja" (2000), jota hän valmisteli yli kymmenen vuoden ajan. Vuonna 2006 sai ensi-iltansa Aleksandr Solženitsynin romaaniin ”Ensimmäinen piiri” perustuva samanniminen televisioelokuva.


title: Julian Knowle

text: Julian Knowle (s. 29. huhtikuuta 1974 Lauterach) on itävaltalainen tennispelaaja. Parhaimmillaan hän on ollut kaksinpelissä ATP-listan sijalla 86 heinäkuussa 2002 ja nelinpelissä kuudentena tammikuussa 2008. Nelinpelissä hän on voittanut 14 ATP-turnausta.


title: Julian Knowle

text: Kaksinpelissä Knowle on päässyt Grand Slam -turnauksissa parhaimmillaan kolmannelle kierrokselle Wimbledonissa vuonna 2002. Nelinpelissä hän voitti Simon Aspelinin kanssa Yhdysvaltain avoimet vuonna 2007. Lisäksi hän on päässyt nelinpelin finaaliin Wimbledonissa 2004 ja sekanelinpelissä Ranskan avoimissa 2010.


title: Bobby Undertaker

text: Bobby Undertaker (s. 1979) on suomalainen muusikko. Hän on toiminut industrial metal -yhtye Turmion Kätilöiden kitaristina vuodesta 2009 lähtien. Hän soittaa myös Trollheim's Grottissa, ja vuosina 2001–2007 hän oli jäsenenä Deathchainissa.


title: Alavieskan vaakuna

text: Alavieskan vaakuna on Alavieskan kunnan tunnus. Vaakunan aihe viittaa laajoihin kunnan alueella oleviin niittylakeuksiin.


title: Alavieskan vaakuna

text: Vaakunan selitys on ”vihreässä kentässä ristikkäin kaksi hopeaviikatetta, joiden terät kultaa.” Vaakunan on suunnitellut Kaj Kajander, ja Alavieskan kunnanvaltuusto hyväksyi sen kokouksessaan 20. syyskuuta 1960. Sisäasiainministeriö vahvisti vaakunan käyttöön 25. marraskuuta samana vuonna.


title: Nissedal

text: Nissedal on Norjan kunta Telemarkin läänissä. Se rajoittuu lännessä Fyresdaliin, pohjoisessa Kviteseidiin ja idässä Drangedaliin. Itä-Agderin läänin puolella kunnan rajanaapureita ovat Åmli, Vegårshei ja Gjerstad. Kunnan alueella sijaitsee Telemarkin läänin suurin järvi Nisser. Tammikuussa 2013 tehdyn väestönlaskennan mukaan kunnassa oli 1 430 asukasta.


title: Bahmanin sulttaanikunta

text: Bahmanin sulttaanikunta oli islamilainen valtio Etelä-Intiassa vuosina 1347–1527. Se oli myös ensimmäinen itsenäinen islamilainen kuningaskunta Etelä-Intiassa.


title: Bahmanin sulttaanikunta

text: Sulttaanikunnan on perustanut 3. elokuuta 1347 Ala-ud-Din Hassan Bahman Shah. Perustamista edelsi onnistunut kapina Delhin sulttaania Muhammad bin Tughluqia vastaan. Pääkaupungiksi muodostui Ahsanabad (Nykyinen Gulbarga). Vuonna 1425 pääkaupunki kuitenkin siirtyi Muhammadabadiin (Nykyinen Bidar). Vahvimmillaan valtakunta oli vuosina 1466–1481. Vuonna 1518 valtio kuitenkin hajosi viideksi osaksi ja pian tämän jälkeen valtakunta lakkasi kokonaan olemasta.


title: Fyresdal

text: Fyresdal on Norjan kunta Telemarkin läänissä. Se rajoittuu etelässä ja lännessä Itä-Agderin lääniin, idässä Nissedaliin sekä pohjoisessa Kviteseidin ja Tokken kuntiin. Tammikuussa 2013 tehdyn väestönlaskennan mukaan kunnassa oli 1 350 asukasta.


title: Mirjana Lučić-Baroni

text: Mirjana Lučić-Baroni (s. 9. maaliskuuta 1982 Dortmund, Länsi-Saksa) on kroatialainen tennispelaaja. Parhaimmillaan hän on ollut kaksinpelissä WTA-listan sijalla 32 toukokuussa 1998 ja nelinpelissä sijalla 19 lokakuussa 1998. Hän on voittanut kaksi WTA-turnausta kaksinpelissä ja kaksi turnausta nelinpelissä.


title: Mirjana Lučić-Baroni

text: Juniorivuosinaan hän voitti Yhdysvaltain avointen tyttöjen kaksinpelin vuonna 1996, Australian avointen tyttöjen kaksinpelin vuonna 1997, ja Australian avointen tyttöjen nelinpelin vuonna 1997 (Jasmin Wöhrin kanssa).


title: Mirjana Lučić-Baroni

text: Ammattilaiseksi siirryttyään hän voitti naisten nelinpelin Martina Hingisin kanssa Australian avoimissa vuonna 1998. Kaksinpelissä hän pääsi Wimbledonissa vuonna 1999 välieriin asti voitettuaan muun muassa kolmannella kierroksella Monica Selesin ja puolivälierässä Nathalie Tauziatin. Välierän hän hävisi Steffi Grafille.


title: Säyneisen vaakuna

text: Säyneisen vaakuna on Säyneisen kunnan tunnus. Vaakunan apilaässäkoro viittaa kunnan nimen alkukirjaimeen ja maatalouteen.


title: Säyneisen vaakuna

text: Vaakunan selitys on ”kilpi apilakoron vastalohkoisesti jakama punaiseen ja hopeaan; kaksi apilanlehteä näkyvissä.” Vaakunan on suunnitellut Kaj Kajander, ja Säyneisen kunnanvaltuusto hyväksyi sen kokouksessaan 16. joulukuuta 1963. Sisäasiainministeriö vahvisti vaakunan käyttöön 3. huhtikuuta 1964.


title: Säyneisen vaakuna

text: Vaakuna jäi epäviralliseksi kotiseutuvaakunaksi Säyneisen liityttyä Juankosken kuntaan 1971


title: Hjartdal

text: Hjartdal on Norjan kunta Telemarkin läänissä. Se sijaitsee Notoddenista länteen. Kuntaan kuuluvat tunturikylät Hjartdal ja Tuddal sekä laajemmalle levittynyt laaksoasutus Sauland. Kunnassa on laajoja tunturi- ja metsäerämaita. Pohjoisessa Tinnin kunnassa pääosin sijaitsevan Gausta-tunturin eteläsivun juuri on Hjartdalin puolella, lounaassa kunta rajoittuu Seljordiin. Tammikuussa 2013 tehdyn väestönlaskennan mukaan kunnassa oli 1 609 asukasta.


Suomen Ravinto- ja Nautintoainetyöväen Liitto (SRNL) oli suomalainen vuosina 1905–1930 toiminut elintarviketeollisuuden työntekijöiden ammattiliitto. Valtio lakkautti Suomen Ammattijärjestöön kuuluneen liiton syksyllä 1930. Liitto käytti myös nimiä Suomen Leipurityöntekijäin Liitto (SLTL 1906–1917), Suomen Leipomotyöväen Liitto (SLL 1917–1921) ja Suomen Elintarveteollisuustyöväen Liitto (SETTL 1921–1925). SRNL:n seuraaja on vuonna 1932 perustettu Suomen Elintarviketyöläisten Liitto.


title: Suomen Ravinto- ja Nautintoainetyöväen Liitto

text: SLTL liittyi alan kansainväliseen keskusliittoon vuonna 1914. SETTL/SRNL liittyi kansainväliseen kattojärjestöönsä vuonna 1925. Liiton jäsenyys skandinaavisessa liittoutumassa ei aluksi toteutunut, koska Suomen ei katsottu kuuluvan alueeseen. SRNL pääsi yhteisjärjestöön viimein 1929.


text: SLTL julkaisi järjestölehteä "Tähkä" vuosina 1908–1909, 1911–1918 ja 1925–1930.


text: Alan ensimmäinen ammattiosasto perustettiin Helsingissä 1887 ja toinen Tampereella 1898. 1900-luvun alussa osastoja alkoi syntyä muuallekin ja yhteisen liiton perustamista alettiin suunnitella. Suomen leipuri- ja kondiittoriosastojen ensimmäinen edustajakokous pidettiin 14. toukokuuta 1905 Tampereen työväentalossa. Kuutta osastoa edustanut kokous hyväksyi joukon julistuksia ja päätti perustaa leipurityöntekijäin keskushallinnon Helsinkiin. "Suomen Leipurityöntekijäin Liitto" perustettiin toisessa edustajakokouksessa syyskuussa 1906.


text: Suomen Ammattijärjestö perustettiin 1907 ja SLTL liittyi keskusjärjestöön lokakuussa. Vuonna 1910 SLTL erosi hetkeksi SAJ:stä, mutta se liittyi takaisin jäsenäänestyksen jälkeen. Lokakuussa 1907 liittoon kuului 370 jäsentä. Jäsenmäärä ylitti 500 vuonna 1914 ja 1 000 vuonna 1917.


text: Vuonna 1912 SAJ otti käyttöön teollisuusliittoperiaatteen ja pieniä liittoja kehotettiin yhdistymään. SLTL:ssä alettiin pohtia liiton laajentamista kaikkien ravinto- ja nautintoainealalla työskentelevien pariin. Liiton kuudennessa edustajakokouksessa 1917 järjestön sääntöjä muutettiin ja mukaan otettiin kaikki leipomoalalla työskentelevät. Järjestön nimeksi vaihdettiin "Suomen Leipomotyöväen Liitto".


text: Sisällissodan jälkeen SLL:n johto kokoontui ensimmäisen kerran joulukuussa 1918 ja toiminta käynnistyi uudelleen. Sodassa kuoli noin 50 SLL:n aktiivia. Kaksi liittotoimikunnan jäsentä pakeni Venäjälle. Liiton varat jäivät Suomeen. 1920-luvun alussa SLL oli mukana kommunistien ja sosialidemokraattien suuntataistelussa. SLL:n osastoja erosi SDP:stä ja liittyi SSTP:hen. Liiton toiminta laajennettiin koko elintarvikealaa koskevaksi vuonna 1921, ja nimeksi otettiin "Suomen Elintarveteollisuustyöväen Liitto".


text: Uudistuksen jälkeen SETTL alkoi pian pohtia yhdistymistä päällekkäisiä aloja edustaneen Liike- ja taloustyöntekijäin liiton kanssa ja SETTL sai runsaasti uusia jäseniä. Vuonna 1924 SETTL:ään liittyivät juoma- ja tupakkatyöläiset sekä silittäjät, saunottajat ja pesijät. Huhtikuun 1925 edustajakokous antoi järjestölle nimen "Suomen Ravinto- ja Nautintoainetyöväen Liitto". SRNL:n jäsenmäärä oli ensimmäisenä vuonna 2 597. Enemmistö jäsenistä oli nyt ensimmäisen kerran naisia. Jäsenluku nousi yli 3 000 vuonna 1927 ja 4 000 vuonna 1928.


text: Työväenliikkeen poliittisten suuntausten taistelu huipentui 1920-luvun lopussa ja myös SRNL hajosi. Työpaikoille perustettiin rinnakkaisosastoja ja liiton jäsenmäärä putosi neljänneksellä vuonna 1929. Sosialidemokraatit pyrkivät siirtämään kannattajansa lokakuussa 1929 perustettuun Suomen Työläisliittoon. Puheenjohtaja Kalle Lindholm pidätettiin marraskuussa. SRNL:n toiminta loppui syksyllä 1930, kun valtio lakkautti SAJ:n ja siihen kuuluneet liitot. SRNL pyrki eroamaan SAJ:sta juuri ennen keskusjärjestön lakkauttamista, mutta tällä ei ollut toivottua vaikutusta. Sosialidemokraatit perustivat lokakuussa 1930 uuden SAK-keskusjärjestön ja sen alainen SRNL:n seuraaja Suomen Elintarvetyöläisten Liitto aloitti syyskuussa 1932.


title: Säter

text: Säter on taajama ja entinen kaupunki Säterin kunnassa, Taalainmaan läänissä, Ruotsissa. Se on Säterin kunnan keskustaajama. Taajaman asukasluku oli 4 438 vuonna 2005.


title: Kviteseid

text: Kviteseid on Norjan kunta Telemarkin läänissä. Sen rajanaapureita ovat lännessä Tokke, pohjoisessa Seljord, idässä Nome ja etelässä Drangedal, Nissedal ja Fyresdal. Kviteseid on keskellä Länsi-Telemarkin vesistöaluetta ja sen alueella on useita järviä. Tammikuussa 2013 tehdyn väestönlaskennan mukaan kunnassa oli 2 507 asukasta.


title: Sauherad

text: Sauherad on Norjan kunta Telemarkin läänissä. Se sijaitsee Notoddenin ja Skienin välissä. Lounaassa se rajoittuu Nomeen, lännessä Bøhön ja idässä Kongsbergiin. Tammikuussa 2013 tehdyn väestönlaskennan mukaan kunnassa oli 4 369 asukasta.


title: AJW

text: AJW on entinen brittiläinen moottoripyörämerkki.


title: AJW

text: AJW valmisti 1920-luvulta lähtien monia yksi- ja kaksisylinterisiä malleja. Yhtiön tunnetuin malli on toisen maailmansodan jälkeen julkaistu JAP-moottorinen 500-kuutioinen Grey Fox.


title: Amazonas (moottoripyörä)

text: Amazonas on Brasiliassa 1980-luvun puolivälissä valmistettu moottoripyörä. Se on tunnettu lähinnä suuren painonsa johdosta. Pyörän moottorina käytettiin Volkswagenin autonmoottoria, jonka iskutilavuus on 1 584 kuutiosenttimetriä, mutta se tuottaa vain 56 hevosvoimaa. Pyörä painaa 385 kiloa.


title: Seljord

text: Seljord on Norjan kunta Telemarkin läänin keskiosassa. Se rajoittuu pohjoisessa Tinniin, idässä Hjartdaliin, Notoddeniin ja Bøhön, etelässä Kviteseidiin ja lännessä Tokken ja Vinjen kuntiin. Tammikuussa 2013 tehdyn väestönlaskennan mukaan kunnassa oli 2 945 asukasta.


title: Ariel (moottoripyörävalmistaja)

text: Ariel on entinen brittiläinen moottoripyörävalmistaja.


title: Ariel (moottoripyörävalmistaja)

text: Ariel on yksi alan vanhimmista yhtiöstä, joka valmisti aluksi polkupyöriä, mutta siirtyi sittemmin 1800- ja 1900-lukujen vaihteessa valmistamaan moottoripyöriä. Yhtiö oli 1930-luvulla yksi Britannian merkittävimmistä ja toimi Midlandsin Selly Oakissa. Tuolloin yhtiön palkkalistoilla olivat mm. Edward Turner, Val Page ja Bert Hopwood, joista tuli myöhemmin brittiläisen moottoripyöräteollisuuden merkittävimpiä suunnittelijoita.


title: Ariel (moottoripyörävalmistaja)

text: 1930-luvulla yhtiö ajautui taloudellisiin vaikeuksiin ja tehdas jouduttiin sulkemaan joksikin aikaa. Yhtiön perustajan, Charlesin, poika Jack Sangster osti yhtiön ja käynnisti tuotannon uudestaan Pagen suunnittelemilla nelitahtisilla yksisylinterisillä pyörillä. Pyöriä valmistettiin vuodesta 1932 aina 1950-luvun loppuun. Osalla yhtiön pyöristä menestyttiin sivuvaunuluokan trial-kilpailuissa vielä 1970-luvullakin. Yhtiö myytiin BSA:lle vuonna 1944 ja tuolloin tuli markkinoille uusia kaksisylinterisiä malleja kuten KH ja Huntmaster. Arielin ehkä kuuluisin pyörä on Square Four. Arrow-malli 1960-luvulla, menestyi vielä hyvin, mutta siitä huolimatta Ariel joutui lopettamaan toimintansa 1967.


title: Siljan (Norja)

text: Siljan on Norjan kunta Telemarkin läänin kaakkoisrajalla. Sen naapureita ovat idässä Vestfoldin läänissä Lardal ja Larvik, pohjoisessa Buskerudin läänissä Kongsberg, lännessä Skien ja etelässä Porsgrunn. Tammikuussa 2013 tehdyn väestönlaskennan mukaan kunnassa oli 2 426 asukasta.


title: Cristian Deville

text: Cristian Deville (s. 3. tammikuuta 1981) on italialainen alppihiihtäjä, joka on erikoistunut pujotteluun.


title: Cristian Deville

text: Vuonna 2001 Deville sijoittui nuorten MM-kisoissa pujottelun pronssille. Garmisch-Partenkirchenin MM-kisoissa 2011 hän oli pujottelussa seitsemäs.


title: Cristian Deville

text: Alppihiihdon maailmancupissa Deville kilpaili ensimmäisen kerran Kranjska Goran pujottelussa 5. tammikuuta 2003. Ensimmäiset maailmancupin pisteensä hän sai St. Antonin pujottelussa helmikuussa 2004. Kolmen parhaan joukkoon Deville sijoittui ensimmäisen kerran 8. joulukuuta 2011 käydyssä Beaver Creekin pujottelussa oltuaan toinen. Ensimmäisen voittonsa hän saavutti Kitzbühelin pujottelussa 22. tammikuuta 2012. Hän oli samalla kaudella lisäksi toinen Kranjska Goran ja kolmas Flachaun pujottelussa. Pujottelucupissa hän sijoittui neljänneksi.


title: Martin Dúbravka

text: Martin Dúbravka (s. 15. tammikuuta 1989) on slovakialainen jalkapalloilija, pelipaikaltaan maalivahti. Hän edustaa Englannin Valioliigassa pelaavaa Newcastle Unitedia, johon hän siirtyi ensin lainalle vuoden 2018 alussa ja johon hänet ostettiin pysyvästi kesällä 2018.


title: Martin Dúbravka

text: Dúbravka pelasi maansa pääsarjassa MŠK Žilinan joukkueessa vuoteen 2013 saakka ja oli voittamassa Slovakian liigamestaruutta kaudelta 2009–2010. Kaudet 2014–2016 hän pelasi tanskalaisseura Esbjergissä, kauden 2016–2017 tšekkiläisseura Slovan Liberecissä ja kaudella 2017–2018 saman maan Sparta Prahassa ennen siirtymistään Newcastleen.


title: Martin Dúbravka

text: Dúbravka pelasi Slovakian alle 19- ja alle 21-vuotiaiden maajoukkueissa. Miesten maajoukkueessa hän on pelannut 14 ottelua.


title: Tinn

text: Tinn on Norjan kunta Telemarkin läänissä. Se kattaa Tinnsjø-järveen laskevien jokien laaksot ja niitä ympäröivät metsäiset tunturialueet. Kunta rajoittuu pohjoisessa Buskerudin lääniin, lännessä Vinjeen ja etelässä Seljordiin, Hjartdaliin ja Notoddeniin. Hardangerviddan kaakkoisosa on kunnan alueella. Tinnin kunta perustettiin vuonna 1964, jolloin Tinnsjøn itäpuolella aiemmassa Hovinin kunnassa sijainneet alueet muodostivat Tinnin kunnan. Kunnan hallintokeskus on Rjukanin taajama. Tammikuussa 2013 tehdyn väestönlaskennan mukaan kunnassa oli 5 973 asukasta.


title: Karhu Gold Hammer

text: Karhu Gold Hammer on suomalaisen Karhun valmistama pesäpallotuotesarja. Gold Hammer -sarjaan kuuluu nykyään räpylöitä, piikkareita ja mailoja.


title: Karhu Gold Hammer

text: Goldhammer valmistetaan Thorin tavoin 3D NL-WIND-menetelmällä. Goldhammer-mailassa on CFC-rakenne (Continuous Fiber Construction), jossa kuidut kulkevat ristikkäin. Rakenne parantaa Karhun mukaan tuotteiden kestävyyttä. Goldhammer-mailan valmistuksessa käytetään myös Hyptoniittia, hiilinanoputkivahvisteista lujitemuovia, joka lujittaa mailan rakennetta.


title: Ornella Vanoni

text: Ornella Vanoni (s. 22. syyskuuta 1934, Milano) on italialainen poplaulaja. Vanoni kävi koulua Sveitsissä, jonka jälkeen hän siirtyi showbisnekseen. Vuonna 1960 hän meni naimisiin impressaari Lucio Ardenzin kanssa ja kaksi vuotta myöhemmin he saivat pojan, Cristianon. Vuonna 1961 Vanoni äänitti ensimmäisen singlensä Ricoli-levy-yhtiölle. Vanoni esiintyi televisio-ohjelmassa Canzonissima, näytteli teatterissa ja lauloi musikaalissa Aldo Fabrizin ja Nino Manfredin kanssa. Kun Vanonin avioliitto päättyi vuonna 1965, hän omistautui laulamiseen ja äänitti huomattavan määrän menestyneitä kappaleita.


title: Rūdolfs Blaumanis

text: Rūdolfs Blaumanis (1863–1908) oli latvialainen kirjailija. Hänen teoksensa edustivat pääasiassa realistista tyyliä ja eurooppalaisen mittakaavan mukaista psykologista kirjallisuutta. Hänen töihinsä kuuluu muun muassa useita novelleja, draamoja ja komedioita.


title: Rūdolfs Blaumanis

text: Blaumanis syntyi vuonna 1863 Ērgļin moision maaherran palvelusväen peheeseen. Hänen isänsä oli kartanon kokki ja äiti lastenhoitaja. Hän aloitti koulunkäynnin kymmenvuotiaana Ogressa yksityiskoulussa ja jatkoi opiskeluitaan saksalaisessa kauppakoulussa Riiassa. Blaumanis aloitti kirjailijantaipaleensa "Zeitung für Stadt und Land -"lehdessä julkaistulla kertomuksella "Wiedergefunden". Ensimmäisen latviankielisen runonsa "Nakts" eli Yö hän julkaisi vuonna 1886.


title: Rūdolfs Blaumanis

text: Blaumanis pysyi naimattomana ja asui satunnaisesti muiden vieraana, hotelleissa ja vuokra-asunnoissa hankkimatta pysyvää asuinpaikkaa. Hän vuokrasi viimeisinä Latvian-aikoinaan huonetta taiteilija Janis Rozentālsin asunnosta Riiasta. Rozentālsin suomalaisen vaimon Ellin avustuksella hän matkustin vuonna 1908 hän Suomeen Takaharjun parantolaan hoidattamaan tuberkuloosiaan, mutta hän kuoli hoitolassa 4. syyskuuta samana vuonna. Hänen ruumiinsa siirrettiin ja haudattiin Riikaan.


title: Mathias Rust (näyttelijä)

text: Mathias Rust (s. 24. maaliskuuta 1982 Trollhättan) on entinen ruotsalainen elokuvanäyttelijä. Hänen läpimurtoroolinsa oli Lukas Moodysson nuorisoelokuvassa "Fucking Åmål" vuonna 1998, jossa hän esitti Johan Hultin osan. Hänellä on myös sivuosa Christina Olofssonin elokuvassa "Hannah med H" vuodelta 2003. Hän on myös laulanut yhtyeessä Mathias Rust & 0520.


title: Mathias Rust (näyttelijä)

text: Elokuvauran jälkeen Rust on opiskellut lentostuertiksi.


title: Tokke

text: Tokke on Norjan kunta Telemarkin läänin länsiosassa. Se rajoittuu lännessä Itä-Agderin lääniin, pohjoisessa Vinjeen, idässä Seljordiin ja Kviteseidiin sekä etelässä Fyresdaliin. Kunta perustettiin vuonna 1964 Lårdalin ja Mon kuntien yhdistyttyä. Kunnan hallintokeskus sijaitsee Dalenin taajamassa. Tammikuussa 2013 tehdyn väestönlaskennan mukaan kunnassa oli 2 284 asukasta.


title: Iso-Vimma

text: Iso-Vimma on kylä ja taajama Säkylässä noin 5 kilometrin päässä Säkylän keskustasta. Vuoden 2011 lopussa taajamassa oli 568 asukasta, joista 566 asui Säkylässä ja 2 Köyliön puolella.


title: Iso-Vimma

text: Iso-Vimmassa toimii tällä hetkellä Suomen ainoa sokeritehdas, jonka vieressä on myös Apetitin ruokatehdas. Iso-Vimma valittiin vuonna 2004 Satakunnan vuoden kyläksi.


title: Iso-Vimma

text: Iso-Vimmassa on Suomen ainoa sokeritehdas joka on koko Säkylän toiseksi suurin työllistäjä ja jonka yhteydessä on myös Apetitin ruokatehdas, päiväkoti ja Lännen Tehtaiden länsipuolella sijaitseva Lännen Kylätalo Heureka jossa on ajanmukaista kokoustilaa ja jonkun verran sokerihistoriallista näyttelyä. Iso-Vimmassa on ollut myös liikekeskus joka kuitenkin lopetettiin kannattamattomuuden takia. Iso-Vimmassa on myös tehtaiden eteläpuolella oleva raskaan liikenteen Teboil-huoltoasema.


title: Iso-Vimma

text: Iso-Vimman nähtävyyksiä ovat kylän kautta kulkeva, nähtävyystieksi luokiteltu Rantatie, entisen liikekeskuksen viereen pystytetty kuntien kivi ja Iso-Vimman pohjois- ja eteläosissa sijaitsevat hiekkarannat joista on hyvät näkymät Pyhäjärvelle, molempien rantojen ohi menee talvisin jäätä pitkin hiihtolatu ja pohjoiselle rannalle laitetaan joka talvi napakelkka jäälle. Iso-Vimmassa huomaa hyvin sen erilaisten asuinalueiden erikoispiirteet, sillä mm. sen pohjoispää koostuu pääosin kaksikerroksisista harjakatollisista puutaloista kun taas eteläpää puolestaan koostuu yksikerroksisista tasakattoisista tiilitaloista.


title: Korisliiga-kausi 2010–2011

text: Korisliiga-kausi 2010–2011 oli 71. kausi, jolloin pelattiin miesten koripallon Suomen mestaruudesta. Korisliiga-kauteen sarjanousijana lähti Porvoon Tarmo ja hallitsevana mestarina Tampereen Pyrintö.


title: Korisliiga-kausi 2010–2011

text: "#"=Sijoitus runkosarjassa, O=Pelatut ottelut, V=Voitot, H=Häviöt, P/O=Tehdyt pisteet ottelua kohti, P/O-=Päästetyt pisteet ottelua kohti, P=Pisteet


title: Asikkalan vaakuna

text: Asikkalan vaakuna on Asikkalan kunnan tunnus. Vaakunan kilvenjako kuvaavat kapeita vesireittejä, jotka yhdistävät Päijänteen ja Vesijärven toisiinsa. Kukat viittaavat perunan ja pellavan viljelyyn.


title: Asikkalan vaakuna

text: Vaakunan selitys on ”kilpi nelilohkoinen, hopea-punainen; kussakin kentässä vuorovärinen, kultaemiöinen viisilehtinen kukka.” Vaakunan on suunnitellut Ahti Hammar, ja Asikkalan kunnanvaltuusto hyväksyi sen kokouksessaan 21. joulukuuta 1951. Sisäasiainministeriö vahvisti vaakunan käyttöön 6. maaliskuuta 1952.


title: Donn

text: Donn ("Pimeä") on Irlannin kelttiläisessä mytologiassa kuolleiden herra ja jumala. Alun perin Donn oli Irlannin myyttisten alkuasuttajien milesialaisten päällikkö. Donn teki kuitenkin virheen vähättelemällä jumalatar Eriuta, ja Donn hukutettiin lounais-Irlannin rannikon edustalle. Paikan lähistöllä olevaa kalliosaarta ryhdyttiin kutsumaan nimellä "Tech nDuinn", ”Donnin talo”, ja tänne kerääntyivät kuolleet ennen kuin he aloittivat matkansa tuonpuoleiseen.


title: Isolentäväkoira

text: Isolentäväkoira ("Pteropus vampyrus") on suurin noin 170 hedelmälepakkolajista. Sen siipien kärkiväli on yli 1,5 metriä. Lajia tavataan Kaakkois-Aasiassa, Indonesiassa, Malesiassa, Kambodžassa ja Myanmarissa. Isolentäväkoira on kasvinsyöjä, kuten muut heimon lajit.


title: Isolentäväkoira

text: Isolentäväkoiraa metsästetään paljon ruoaksi ja lääkkeiden valmistukseen. Kuitenkin esimerkiksi Thaimaassa laji on rauhoitettu.


title: Vinje

text: Vinje on Norjan kunta Telemarkin läänin luoteiskulmassa. Se on läänin suurin kunta, rajoittuen lännessä Itä-Agderin, Rogalandin ja Hordalandin lääneihin. Kunnan pohjoisosan tunturierämaat ovat osa Hardangerviddaa, josta suurin osa on kansallispuistoa. Idässä rajanaapureita ovat Tinn ja Seljord, etelässä Tokke ja Bykle, lännessä Suldal, Odda ja Ullensvang sekä pohjoisessa Nore og Uvdal. Tammikuussa 2013 tehdyn väestönlaskennan mukaan kunnassa oli 3 721 asukasta.


title: Arvi Koli

text: Arvi Koli (14. huhtikuuta 1918 Uusikirkko – 21. lokakuuta 2010 Kaunialan sotavammasairaala, Kauniainen) oli suomalaisen vastavakoilun keskeisiä henkilöitä, joka työskenteli suojelupoliisin (Supo) palveluksessa 1949–1981.


title: Arvi Koli

text: Päästyään rintamalta Koli meni Liikkuvan poliisin palvelukseen, josta hänet rekrytoitiin suojelupoliisiin, kun se perustettiin. Hänen ensimmäisiä tehtäviään oli sisäisen turvallisuuden eli kommunistien tarkkailun hoitaminen. Hän suoritti poliisin päällystötutkinnon ja nousi 1959 tarkastajaksi ja turvallisuusaoston päälliköksi. Vuonna 1968 hänestä tuli valvontoimiston päällikkö, jossa tehtävässä hän johti vastavakoilua. Hän kuului Supossa niihin, jotka edustivat länsimielistä linjaa. Ajan myötä hänestä tuli Supossa keskeinen ja vaikutusvaltainen henkilö.


title: Arvi Koli

text: Eläkkeelle jäätyään hän laati operatiivisia menettelytapoja sekä eräitä merkittävimpiä tapauksia selostavan laajan käsikirjoituksen.


title: Arvi Koli

text: Koli oli mukana tekemässä kahta kirjaa syntymäkunnastaan Uudestakirkosta. "Uusikirkko kohtalonvuosina" ilmestyi 1986, "Uusikirkko – kylät kujasineen" ilmestyi 1990. Teokset on julkaissut Uusikirkko-seura.


title: Rugby unionin Englannin valioliiga

text: Englannin valioliiga (, sponsorinimi Gallagher Premiership) on Englannin rugby unionin korkein sarjataso. Sarjaan osallistuu 12 joukkuetta ja sitä on pelattu vuodesta 1987.


title: Rugby unionin Englannin valioliiga

text: Englannin rugby union -liitto RFU oli pitkään kielteinen sarjamuotoisia kilpailuja kohtaan, koska halusi säilyttää lajin amatööriurheiluna. Sarjakilpailujen sijaan joukkueet pelasivat toisiaan vastaan yksittäisiä ystävyysotteluita. Ainoat turnaus- ja sarjamuotoiset kilpailut olivat seurajoukkueiden pelaamat kreivikuntien cupit ja kreivikuntien edustusjoukkueiden mestaruusturnaus.


title: Rugby unionin Englannin valioliiga

text: Vuonna 1972 RFU järjesti ensi kertaa seurajoukkueiden maanlaajuisen cup-kilpailun, joka tuolloin kulki nimellä "RFU Club Competition" ja nykymuodossaan nimellä Englannin-Walesin Cup. Sarjamuotoinen kilpailutoiminta aloitettiin vuonna 1987. Sarjajärjestelmä koostui kaikkiaan 108 sarjasta, joihin osallistui noin tuhat joukkuetta. Korkeimmalla sarjatasolla pelasivat Bath, Bristol, Coventry, Gloucester, Harlequins, Leicester, Moseley, Nottingham, Orrell, Sale, Wasps ja Waterloo, jotka sopivat keskenään otteluiden aikatauluista. Sarja oli odotettua parempi yleisömenestys, eikä RFU:n pelkäämää otteluiden väkivaltaistumista tapahtunut. Toisella kaudella RFU laati ohjelman. Sarjakauden aikana kukin joukkue kohtasi toisensa yhden kerran. Ottelut pelattiin lauantaisin.


title: Rugby unionin Englannin valioliiga

text: Kaudeksi 1994–1995 liigassa siirryttiin kaksinkertaiseen sarjaan, jossa kukin joukkue kohtasi toisensa kahdesti: kerran kotona ja kerran vieraissa. Samalla kaudella Sky Sports -kanava ryhtyi näyttämään otteluita suorina lähetyksinä. Kaudella 1996–1997 sarja muuttui ammattilaisliigaksi.


title: Rugby unionin Englannin valioliiga

text: Kaudeksi 2000–2001 luotiin uusi pudotuspelisysteemi, johon pääsi kahdeksan parasta joukkuetta. Englannin mestaruus meni kuitenkin runkosarjan voittajalle. Kesken kautta 2001–2002 päätettiin, että mestariksi julistettaisiin pudotuspelien voittaja, mutta kannattajien protestoinnin seurauksena päätös vedettiin takaisin. Sarjajärjestelmää muutettiin jälleen kaudeksi 2002–2003, kun kahdeksan joukkueen pudotuspeleistä luovuttiin ja päätettiin, että sarjakauden toiseksi ja kolmanneksi sijoittuneet joukkueet pelaisivat keskenään ottelun pääsystä Englannin mestaruusotteluun sarjan voittajaa vastaan. Uudelleen systeemiä muutettiin kaudeksi 2005–2006, kun myös sarjakauden voittaja joutui pelaamaan välieräottelun sarjan neljänneksi sijoittunutta vastaan.


title: Rugby unionin Englannin valioliiga

text: Sarja on tunnettu historiansa aikana lukuisilla nimillä sarjan nimisponsorin mukaan:


title: Rugby unionin Englannin valioliiga

text: Sarjakausi kestää syyskuusta maaliskuuhun, jona aikana kukin 12 joukkueesta kohtaa toisensa kerran kotona ja kerran vieraissa. Näin jokainen joukkue pelaa runkosarjassa 22 ottelua. Ottelun voitosta saa neljä pistettä ja tasapelistä kaksi pistettä. Hävinnyt joukkue voi saada yhden pisteen, jos se häviää ottelun alle seitsemän pisteen erolla. Lisäksi yhden lisäpisteen saa, jos tekee ottelun aikana vähintään neljä try-maalia.


title: Rugby unionin Englannin valioliiga

text: Runkosarjan neljä parasta joukkuetta pelaavat välierät, joissa voittaja kohtaa nelosen ja kakkonen kolmosen. Välierät pelataan paremmin sijoittuneen joukkueen kotikentällä. Välierien voittajat etenevät Twickenham-stadionilla pelattavaan loppuotteluun.


title: Rugby unionin Englannin valioliiga

text: Runkosarjan viimeiseksi sijoittunut joukkue putoaa toiseksi korkeimmalle sarjatasolle (RFU Championship), jonka voittaja nousee pääsarjaan mikäli täyttää lisenssiehdot.


title: Requiem (televisioelokuva)

text: Requiem on Lauri Törhösen vuonna 1991 ohjaama tv-elokuva. Se sai ensi-iltansa 8. joulukuuta 1991.


title: Requiem (televisioelokuva)

text: Requiem on kerronnaltaan monitasoinen elokuva. Elokuvan kehyskertomuksessa filmataan elokuvaa, joka tapahtuu vuonna 1955 ja jonka takautumat tapahtuvat 1944. Filmattavassa elokuvassa päähenkilö palaa Porkkalaan silloin, kun Porkkala oli vielä Neuvostoliitolle luovutettu vuokra-alue.


title: Requiem (televisioelokuva)

text: Elokuva on kuvattu syys-marraskuussa 1989, huhtikuussa 1990 ja tammikuussa 1991. Siinä näyttelevät Pauli Poranen, Ilkka Kylävaara, Johanna Raunio, Kalle Holmberg, Tuula Amberla, Hellevi Seiro, Carl Mesterton, Janina Berman, Matti Onnismaa, Susanna Mikkonen sekä Tor Planting, Michael Baran, Lasse Lind, Jari Järvimaa, Sari Puumalainen, Anna Hakkarainen, Mirko Häyrinen ja Matias Anttonen.


title: Requiem (televisioelokuva)

text: Requiemia ei ole julkaistu dvd:llä.


title: Auran vaakuna

text: Auran vaakuna on Auran kunnan tunnus. Vaakunan aiheella on kaksoismerkitys – toisaalta se viittaa suoraan kunnan nimeen ja toisaalta Aurajokeen.


title: Auran vaakuna

text: Vaakunan selitys on ”punaisessa kentässä alainen, aaltokoroinen hirsi, jonka yläpuolella kehäaura; kaikki kultaa.” Vaakunan on suunnitellut Ahti Hammar, ja Auran kunnanvaltuusto hyväksyi sen kokouksessaan 25. syyskuuta 1956. Sisäasiainministeriö vahvisti vaakunan käyttöön 29. kesäkuuta 1957.


title: Harri Nyyssönen

text: Harri Nyyssönen (s. 15. marraskuuta 1965 Mikkeli) on entinen suomalainen jalkapalloilija.


title: Harri Nyyssönen

text: Keskikentällä pelannut Nyyssönen edusti urallaan Kuopion Palloseuraa 1983–1991 ja 1998–1999, Valkeakosken Hakaa 1992–1995 ja 1997, Kuusysiä 1995 ja FC Hämeenlinnaa 1995–1996. Hän voitti Suomen mestaruuden Hakassa 1995, mutta pelasi kaudella vain kolme ottelua. Nyyssönen voitti Suomen Cupin Kuopion Palloseurassa 1989 ja teki 3–2 päättyneessä finaalissa kaksi maalia. Lisäksi hän voitti cupin myös Hakassa 1997. Kaikkiaan Nyyssönen pelasi 13 kauden aikana 209 pääsarjatason ottelua, joissa hän teki yhdeksän maalia.


title: Harri Nyyssönen

text: Nyyssönen pelasi maajoukkueessa vuosina 1991–1992 yhteensä 5 maaottelua. Hänen veljensä Kai Nyyssönen oli myös jalkapalloilija.


title: Markku Närvä

text: Markku Närvä (s. 12. marraskuuta 1952 Toijala) on entinen suomalainen jalkapalloilija.


title: Markku Närvä

text: Närvä edusti urallaan Valkeakosken Hakaa 1970–1977 ja 1980, Tampereen Ilvestä 1981 ja ruotsalaista Nyköpings BIS:iä 1978–1979. Hän voitti Hakassa Suomen mestaruuden ja Suomen Cupin 1977. Kaikkiaan Närvä pelasi yhdeksän kauden aikana 188 pääsarjatason ottelua, joissa hän teki 26 maalia.


title: Markku Närvä

text: Närvä pelasi maajoukkueessa kolme maaottelua vuonna 1977.


title: Eva Joly

text: Gro Eva Joly (o.s. Farseth, 5. joulukuuta 1943 Oslo, Norja) on norjalaissyntyinen ranskalainen juristi ja europarlamentaarikko. Hän on asunut ja työskennellut lähes koko aikuisikänsä Ranskassa, missä hän tuli tunnetuksi erityisesti tutkintotuomarina korruptio-oikeudenkäynnissä öljy-yhtiö Elf Aquitainea sekä suurpankki Crédit Lyonnaisia vastaan. Valitut Palat nimesi Jolyn Vuoden eurooppalaiseksi vuonna 2002.


title: Eva Joly

text: Joly valittiin Ranskasta Euroopan vihreiden vapaan allianssin europarlamentaarikoksi vuonna 2009 ja hän johtaa Euroopan parlamentin kehitysyhteistyövaliokuntaa (DEVE). Joly ilmoitti elokuussa 2010 asettuvansa ehdolle Ranskan presidentinvaaleihin vuonna 2012. Hän sai vaalin ensimmäisellä kierroksella 2,3 % äänistä ja kehotti kannattajiaan äänestämään toisella kierroksella sosialistien François Hollandea.


title: Karsseri

text: Karsseri (latinan sanasta "carcer" ’aitaus, vankila’) oli eristysselli, arestihuone, tavallisimmin yliopistoissa. Karsseriin joutui, jos rikkoi yleistä järjestystä tai yliopiston käyttäytymissääntöjä. Yliopistoissa oli omat kurinpitoelimensä eivätkä ympäröivän kaupungin järjestyksenvalvojien toimivaltuudet yltäneet yliopistojen alueille. Helsingin yliopiston päärakennuksessa karsseri sijaitsi Senaatintorin puoleisen osan ensimmäisessä kerroksessa, nykyisen naistenhuoneen paikalla.


title: Jackson Avery

text: Jackson Avery on kuvitteellinen kirurgi ABC:n televisiosarjassa Greyn anatomia. Häntä esittää Jesse Williams. Hän tuli mukaan sarjaan kuudennella tuotantokaudella ja pääsi sarjan vakikasvoksi 7. tuotantokaudella.


title: Jackson Avery

text: Jackson on kirurgian apulaislääkäri Mercy Westin sairaalasta. Hänen isoisänsä on kuuluisa kirurgi tri Harper Avery. Harper Averyn säätiön jakaman lääketieteen palkinnon on saanut mm. Meredith Greyn äiti Ellis. Hänen äitinsä on tri Catherine Avery.


title: Jackson Avery

text: Jackson siirtyy Mercy Westistä töihin Seattle Gracen sairaalaan sairaaloiden yhdistyttyä hallinnollisesti. Uusien apulaislääkärien ja Seattlen Gracen vanhempien työntekijöiden välillä on aluksi eripuraa. Jackson alkaa kilpailla erityisesti Cristina Yangin kanssa, joka antaa hänelle lempinimen "nättipoika". Jackson ihastuu Cristinaan ja suutelee tätä juhlissa, mutta Cristina torjuu tämän. Jacksonin ja Cristinan välit muuttuvat ystävällisiksi, mutta heidän välillään säilyy kilpailu parhaista töistä ja ylilääkärien suosiosta.


title: Jackson Avery

text: Jackson piilottelee muilta taustaansa Harper Averyn lapsenlapsena, koska hän haluaa pärjätä omilla ansioillaan. Asia käy ilmi, kun Harper tuodaan potilaaksi sairaalaan. Asian selvittyä Jackson ystävystyy Meredith Greyn kanssa. Heitä yhdistää elämä kuuluisan kirurgin perheenjäsenenä.


title: Jackson Avery

text: Kuudennen kauden viimeisessä jaksossa sairaalaan tulee ampuja Gary Clark, joka haluaa tappaa Derek Shepherdin ja muita. Sairaala laitetaan lukitustilaan Clarkin vaellessa käytävillä. Clark tappaa useita ihmisiä ja haavoittaa Derekiä. Jackson rohkaisee Cristinaa tekemään Derekille tämän hengen pelastavan leikkauksen, koska kokeneempia lääkäreitä ole paikalla, ja auttaa itse leikkauksessa. Kun Clark ottaa leikkaussalissa olijat panttivangeikseen, Jackson irrottaa Shepherdin sydänkoneesta, jotta Clark uskoisi tämän kuolleen. Juoni toimii ja Clark poistuu. Derek jää henkiin.


title: Jackson Avery

text: Jackson muuttaa Meredithin ja Derekin taloon, jossa asuvat lisäksi Alex Karev, Lexie Grey ja April Kepner. Cristinan ja Jacksonin välinen kilpailu sydänkirurgian ylilääkärien Teddy Altmanin suosiosta pahenee. Jackson yrittää saada lisää suosiota flirttailemalla Teddylle, mutta tämä pahentaa asiaa. Jackson kilpailee myös Cristinan, Meredithin, Aprilin ja Alexin kanssa johtavan apulaislääkärin paikasta. Hän tekee virheitä ja joutuu ylilääkärien epäsuosioon.


title: Jackson Avery

text: Alex Karevin loukattua Jacksonin ystävää Aprilia Jackson antaa Kareville turpiin. Hän sanoo Lexie Greylle, että April on hänen ainoa ystävänsä. Lexie sanoo Jacksonin olevan typerä, ja vihjaa olevansa itsekin ystävä. Jackson ihastuu Lexieen, mutta Lexie ei ole aluksi kiinnostunut, koska hänellä on yhä tunteita Mark Sloania kohtaan. Lexien ja Markin suhteen ajauduttua uudelleen karille Jackson lohduttaa Lexietä sanomalla, että ihmisellä on useampi kuin yksi sielunkumppani. Jackson tunnustaa tunteensa Lexielle ja pari alkaa seurustella. Heidän tiivis yhdessä olonsa häiritsee kämppiksenä asuvaa Aprilia, mutta pari ei ota Aprilin valituksia kuuleviin korviinsa.


title: Jackson Avery

text: Lexie lohduttaa Markia, kun Callie Torres joutuu onnettomuuteen. Jackson hyväksyy tämän aluksi, mutta sanoo sitten Lexielle, ettei aio odotella, jos Lexiellä on yhä tunteita Markia kohtaan. Lexie lähtee kotiin Jacksonin kanssa.


title: Jackson Avery

text: Jackson onnistuu parantamaan asemiaan töissä tekemällä hyvää työtä Richard Webberin diabeteskokeessa. Hän jättäytyy pois kokeesta tajuttuaan Webberillä olevan mahdollisuuksia voittaa sillä Harper Avery -palkinto. Johtavan apulaislääkärin valitseva Owen Hunt sanoo arvostavansa Jacksonin moraalia, mutta päättää olla antamatta Jacksonille virkaa, koska johtajan on ajateltava itseäänkin. Jacksonin ele tekee vaikutuksen Markiin, joka sanoo luovuttavansa Lexien Jacksonille. Lexie menee Jacksonin tietämättä sanomaan Markille, että rakastaa tätä yhä, mutta haluaa Markin pysyvän etäällä hänestä ja Jacksonista. Lexie sanoo olevansa onnellinen Jacksonin kanssa ja palaa tämän luo.


title: Valkoinen vankila

text:
Valkoinen vankila on pop-musiikkiyhtye "Siberia"n toinen julkaisu. Äänitteen julkaisi Polarvox vuonna 1984.
Tuottajana toimi T. T. Oksala. Musiikkikappaleet sävelsivät sekä sanoittivat T. T. Oksalan ohella Hannu Tervaharju, Jari Yliaho sekä Jari Loisa.


title: Valkoinen vankila

text: Yhtyeen voitaneen katsoa olleen Manserock-vaikutteinen, sillä osa jäsenistä oli esiintynyt mm. Juice Leskisen yhtyeessä. Siberia hajosi melko pian kohtalaisen hyvin menestyneen levytyksensä jälkeen.


title: Valkoinen vankila

text: Levyn kannessa kuvataan kiinalaistyyppinen pagodi taustaltaan talvisessa maisemassa.


title: Valkoinen vankila

text: Suosituin ja tunnetuin äänitteen kappale lienee ”Älä sano että rakastat mua”. Myös nimikappaletta soitettiin radiossa ainakin jossain määrin levyn julkistuksen jälkeisen alkusuosion aikana.


title: Slow (kappale)

text: "Slow" on electro-pop kappale Kylie Minoguen albumilta "Body Language" (2003). Se julkaistiin 3. marraskuuta 2003, ja sen kirjoittivat Kylie Minogue, Dan Carey ja Emilíana Torrini ja tuottivat Sunnyroads.


title: Erkki Heikkonen

text: Erkki Heikkonen (13. maaliskuuta 1925 Taipalsaari – 21. helmikuuta 2001 Helsinki) oli suomalainen poliitikko. Hänen puolueensa oli Kansallinen Kokoomus.


title: Erkki Heikkonen

text: Heikkonen toimi vuodesta 1965 vuoteen 1996, yli kolmenkymmenen vuoden ajan, Helsingin kaupunginvaltuuston jäsenenä. Hän toimi kaupunginvaltuuston puheenjohtajana vuosina 1991–1992 ja myöhemmin sekä valtuuston ensimmäisenä että toisena varapuheenjohtajana. Hän vaikutti pitkään Helsingin kiinteistölautakunnassa, jonka puheenjohtajana hän toimi kahteen otteeseen, yhteensä kahdenkymmenen vuoden ajan. Hän toimi kunnallispoliittisella urallaan myös kokoomuksen valtuustoryhmän puheenjohtajana.


title: Erkki Heikkonen

text: Heikkonen oli koulutukseltaan insinööri, joksi hän valmistui vuonna 1948 Helsingin teknillisestä opistosta. Sähkö- ja metallialalla työskentelyn jälkeen hän siirtyi vuonna 1956 Pienteollisuuden keskusliiton palvelukseen. Hän toimi järjestössä aluksi osastopäällikkönä ja muutama vuosi myöhemmin hänestä tuli sen toimitusjohtaja. Hän toimi Pienteollisuuden keskusliiton johtajana vuoteen 1976.


title: Erkki Heikkonen

text: Heikkonen syntyi kolmetoistalapsiseen perheeseen ja jäi orvoksi ollessaan 11-vuotias. Hän oli sotaveteraani. Hän toimi talvisodan aikana sotilaspoikana ilmavalvontatehtävissä ja osallistui myöhemmin sekä jatkosotaan että Lapin sotaan. Hänet kotiutettiin 20-vuotiaana.


title: Erkki Heikkonen

text: Heikkonen kuoli vuonna 2001, 75-vuotiaana, äkilliseen sairauskohtaukseen.


title: American Airlines Arena

text: AmericanAirlines Arena on Miamissa, Floridassa sijaitseva monitoimihalli, joka toimii muun muassa NBA-seura Miami Heatin kotiareenana. Hallin rakentaminen aloitettiin 1998 ja se avattiin 31. joulukuuta 1999. Sen katsojakapasiteetti on 19 600. Yhdysvaltain koripallomaajoukkue käyttää joskus American Airlines Arenaa.


title: Handy

text: Handy tarkoittaa muun muassa seuraavia:


title: Hardy

text: Hardy tarkoittaa muun muassa seuraavia:


title: Harvester

text: Harvester viittaa muun muassa seuraaviin:


title: HMS Arab

text: HMS Arab on ollut kuuden Britannian Kuninkaallisen laivaston aluksen nimenä.


title: Muhoksen vaakuna

text: Muhoksen vaakuna on Muhoksen kunnan tunnus. Vaakunan aihe viittaa Oulujokeen, joka oli aiemmin tunnettu lohenkalastuksesta mutta on nyttemmin valjastettu sähköntuotantoon voimalaitoksen rakentamisen jälkeen.


title: Muhoksen vaakuna

text: Vaakunan selitys on ”aaltokorokatkoisen kilven sinisessä yläkentässä hopeinen lohi ja hopeisessa alakentässä kolme sinistä yksipolvekkeista salamaa vierekkäin.” Vaakunan on suunnitellut Olof Eriksson, Muhoksen kunnanvaltuusto hyväksyi sen kokouksessaan 12. joulukuuta 1955. Sisäasiainministeriö vahvisti vaakunan käyttöön 6. helmikuuta 1956.


title: Pyrosulfaatti

text: Pyrosulfaatti- eli disulfaatti on anioni, jonka kaava on SO. Se on pyrorikkihapon konjugaattiemäs. Rakenteeltaan se muistuttaa dikromaatti-ionia ja muodostuu kahdesta sulfaatti-ionia muistuttavasta tetraedristä, jotka ovat yhteydessä toisiinsa happisillan välityksellä. Alkalimetallisuoloissa metalli-ionit koordinoituvat tetraedrin terminaalisiin happiatomeihin, muodostaen kolmiulotteisen verkkorakenteen.


title: Pyrosulfaatti

text:
Pyrosulfaatti-ioneja muodostuu kuumennettaessa vetysulfaatti-ioneja, jolloin lohkeaa vettä, mistä johtuu pyrosulfaattinimitys. Jos kuumennusta jatketaan, hajoaa pyrosulfaattianioni sulfaattianioniksi ja rikkitrioksidimolekyyliksi.
Pyrosulfaattisuolat liukenevat hyvin veteen.


title: Valtionvararikko

text: Valtionvararikko on tilanne, jossa valtio lopettaa pysyvästi tai joksikin aikaa ottamiensa luottojen ja niiden korkojen maksamisen. Tällainen valtiovallan yksipuolinen toimi eroaa siitä, mitä vararikolla eli konkurssilla tavallisesti tarkoitetaan. Valtionvararikko voi johtua kehnosta valtiontalouden hoidosta, vallankumouksesta tai sodasta. Usein varsinainen valtionvararikko voidaan välttää käyttämällä hyväksi inflaatiota, jolla kevennetään valtion velkataakkaa.


title: Valtionvararikko

text: Valtionvararikkoja tapahtui jo antiikin aikana ja uudella ajalla niitä on esiintynyt ympäri maailmaa. Ranskassa tapahtui valtionvararikko 1700-luvulla monta kertaa, 1800-luvulla niitä oli Espanjassa seitsemän kappaletta ja Itävallassa viisi kertaa sekä Venäjällä ja Tanskassa. Turkissa oli valtionvararikko 1875, Portugalissa 1892 ja Kreikassa 1893. Ensimmäisen maailmansodan jälkeen sellainen oli ensin Venäjällä ja sitten Saksassa. Ruotsissa ja Suomessa valtionvararikkoon vertautuvia tilanteita on ollut raharealisaatioiden yhteydessä. Uusin valtionvararikko tapahtui Argentiinassa vuonna 2002.


title: Merimaalaus

text: Merimaalaus on maisemamaalauksen laji, jonka aihepiirinä on meri, rannikko, satamanäkymät tai laivat. Se kuvaa tavallisesti tunnelmaa tai historiallista tapahtumaa, kuten meritaistelua. Merimaalaus itsenäistyi omaksi maalaustaiteen lajiksi Alankomaissa 1500-luvun lopulla. Kuuluisia 1600-luvun merimaalareita olivat muun muassa alankomaalaiset Jan van de Cappelle (1624–1679), Jan Porcellis (noin 1580–1632), Willem van de Velde nuorempi (1633–1707) ja Simon de Vlieger (1601–1653). Seuraavan vuosisadan mestari oli ranskalainen Joseph Vernet (1714–1789). Romantiikan ajan merimaalareita 1700-1800-luvulla olivat esimerkiksi englantilainen William Turner ja venäläinen Ivan Aivazovski ja myös impressionismin aikana tehtiin merimaalauksia. Suomessa tätä kuvataiteen lajia edustivat esimerkiksi Berndt Lindholm ja Oskar Kleineh.


title: Merimaalaus

text: Merimaalausta on tutkittu melko vähän taidehistoriassa.


title: Kalisaippua

text: Kalisaippua on yleiskielessä sama kuin suopa, joka on rasvahappojen kaliumsuolojen yhteisnimitys. Nimityksen toisessa merkityksessä eli entisajan lääketieteessä kalisaippuaa () käytettiin ulkoisesti ihonhoidossa ja sisäisesti happo- ja fenolimyrkytyksissä sekä eläinlääketieteessä muun muassa punkkeja vastaan. Sitä valmistettiin pellavansiemenöljystä kaliumhydroksidin, spriin ja veden avulla. Kalisaippua on läpikuultavaa, kellanruskeaa saippuamassaa.


title: Suopa

text: Suopa eli kalisaippua () on rasvahappojen kaliumsuolojen yhteisnimitys. Suovan pesuteho perustuu siihen, että se tavallisen saippuan eli natriumsaippuan tavoin synnyttää veden kanssa kolloidisen, emulgointiin kykenevän liuoksen. Suopa eroaa kiinteästä saippuasta siinä, että se on pehmeää, läpikuultavaa hyytelöä, jonka väri on yleensä ruskea. Suovan ja saippuan raaka-aineiksi käyvät samat rasvat, öljyt tai rasvahapot. Saippuan saippuoittamiseen käytetään natronlipeää eli natriumhydroksidin vesiliuosta, kun taas suopa saippuoidaan kalilipeällä eli kaliumhydroksidilla. Teknisenä tavaranimikkeenä suopa on ruskeaa tai vihreää, pahanhajuista massaa, jota on käytetty puhdistukseen etenkin tekstiiliteollisuudessa. Suopa-nimitystä käytetään usein myös hartsi- ja nafteenihappojen kaliumsuoloista.


title: Suopa

text: Mäntysuopa eli mäntysaippua ei oikeastaan ole suopa, vaan saippua eli rasvahappojen natriumsuola. Sitä valmistetaan tislatusta mäntyöljystä ja natronlipeästä ja tuotteeseen lisätään soodaa eli natriumkarbonaattia ja fosfaatteja.


title: Martti Tertti

text: Martti Tertti (sukunimi Hertz vuoteen 1906 ja 1922–1935 ja Sydänheimo 1906–1922) 4. maaliskuuta 1898 Helsinki – 5. tammikuuta 1940 Mikkeli) oli suomalainen maatalous- ja metsätieteiden tohtori. Hän toimi Helsingin yliopiston metsänhoitajana.


title: Martti Tertti

text: Tertin vanhemmat olivat kirkkoherra Matti Sydänheimo (vuoteen 1906 Hertz) ja Maria Paavolainen ja puoliso vuodesta 1924 Helvi Helena Routamo (Caselius). Hän pääsi ylioppilaaksi 1916 Helsingin suomalaisesta normaalilyseosta, opiskeli Helsingin yliopistossa ja valmistui metsänhoitajaksi 1923, maatalous- ja metsätieteiden kandidaatiksi 1928. Maatalous- ja metsätieteiden tohtoriksi Tertti väitteli 1932 aiheesta "Tutkimuksia aluskasvillisuuden merkityksestä kuusen uudistumiselle Etelä-Suomen kangasmailla".Tertti toimi Keravan yhteiskoulun opettajana 1921–1925, Helsingin yliopiston metsänhoidon assistenttina 1923–1925, Evon metsäkoulun metsänhoitajana 1926–1928 sekä Metsätieteellisen tutkimuslaitoksen vanhempana assistenttina ja sihteerinä 1928–1933. Tertti oli valtion luonnonsuojelunvalvoja 1931 ja Helsingin yliopiston metsänhoitajana vuodesta 1933 aina kuolemaansa saakka.


title: Martti Tertti

text: Tertti osallistui Suomen sisällissotaan valkoisten joukoissa. Asevelvollisuutensa 1919-1920 suorittanut Tertti, joka oli I luokan nostoväen vääpeli, palveli talvisodan aikana sotilasvirkamiehenä luutnantin vakanssilla ja toimi "Pilven Veikko" -rintamalehden toimittajana. Tertti sai surmansa Mikkelin ilmapommituksessa 5. tammikuuta 1940.


title: Martti Tertti

text:
Nimellä "Martti Hertz":
Nimellä "Martti Tertti":
Nimimerkillä "Martius Varro":


title: Akusilaos

text: Akusilaos (; 500-luvun eaa. jälkimmäinen puoli) oli antiikin kreikkalainen logografi ja mytografi, eli historiallisten seikkojen ja myyttien kokoaja ja muistiinmerkitsijä. Hän oli Kabaan tai Skabraksen poika ja kotoisin Argoksesta. Jotkut ovat lukeneet Akusilaoksen Kreikan seitsemän viisaan joukkoon.


title: Akusilaos

text: "Sudan" mukaan Akusilaos kirjoitti genealogioita eli sukuluetteloita. Häneltä mainitaan genealogioita kolme kirjaa, ja ne olivat enimmäkseen Hesiodoksen teosten käännöksiä proosamuotoon. Akusilaos itse sanoo käyttäneensä lähteinään pronssitauluja, jotka hänen isänsä oli kaivanut maasta pihaltaan. Useimpien muiden logografien tapaan Akusilaos kirjoitti joonialaisella murteella.


title: Akusilaos

text: Akusilaoksen teoksista on säilynyt vain katkelmia; niitä on koottu muun muassa esisokraatikkojen katkelmien kokoelmaan "Die Fragmente der Vorsokratiker". Platon on varhaisin kirjailija, joka mainitsee Akusilaoksen. Myöhempinä aikoina Akusilaoksen nimissä kulki teoksia, jotka olivat kuitenkin epäperäisiä.


title: Ylin valtiovalta

text: Ylin valtiovalta tarkoittaa jakamattomia valtiolle kuuluvia valtaoikeuksia. Aiemmin yleisessä perinnölliseen vallansiirtymiseen perustuvassa valtiomuodossa, monarkiassa, nimitys viittasi valtionpäämiehen hallitsijanvaltaan. Nykyisissä monarkioissa vallan painopiste on yleisesti siirtynyt kansanedustuslaitokselle. Tasavallassa ylin valtiovalta on parlamentin, presidentin ja hallituksen tärkeimpien toimivaltuuksien yhteisnimitys.


title: Ylin valtiovalta

text: Suomen perustuslain mukaan valtiovalta kuuluu kansalle, jota edustaa eduskunta. Se käyttää lainsäädäntövaltaa. Hallitusvaltaa käyttävät tasavallan presidentti ja valtioneuvosto. Tuomiovaltaa käyttävät riippumattomat tuomioistuimet.


title: Kahn

text: Kahn on muun muassa seuraavien henkilöiden sukunimi:


title: Korpiselkä (kirkonkylä)

text: Korpiselkä (karjalaksi "Korbiselgä") oli Korpiselän kunnan kirkonkylä, joka sijaitsi kunnan länsiosassa ja jäi Suomen Neuvostoliitolle 1940-luvulla luovuttamalle alueelle aivan uuden rajan tuntumaan. Korpiselän kirkonkylän naapurikyliä olivat luovutetulle alueelle jääneet Karali, Tšokki ja Hominvaara sekä Suomen puolelle jääneet Saaroinen, Mannervaara ja Ruhovaara.


title: Korpiselkä (kirkonkylä)

text: Korpiselkä sijaitsi maanteiden risteyksessä. Sieltä johti maantiet itään Tolvajärven ja Ägläjärven kylien kautta Suojärvelle, etelään Korpijärven itäpuolelta Tšiipakan kautta Värtsilään, Korpijärven länsipuolelta Hoilolan kautta myös Värtsilään sekä kaksi maantietä pohjoiseen Ilomantsiin, toinen Kinnasniemen, toinen Patrikan kautta. Korpiselässä sijaitsivat vuonna 1898 valmistunut Korpiselän ortodoksinen kirkko ja vuonna 1890 valmistunut Korpiselän luterilainen kirkko.


title: Korpiselkä (kirkonkylä)

text: Korpiselän kirkonkylään perustettiin maamiesseura virallisesti vuonna 1926, mutta toimintaa oli ollut jo sisällissodan aikana. Seuralla ei ollut omaa taloa ja sotien jälkeen vuonna 1947 seura lahjoitti työvälineensä ja varansa Luutalahden maamiesseuralle. Korpiselän kirkonkylästä käsin toimivat Korpiselän suojeluskunta (per. 1917-1918), Lotta-Svärdin paikallisosasto (per. 1921), Korpiselän Työväenyhdistys ja suojeluskunnan urheiluseura "Kiista".


title: Korpiselkä (kirkonkylä)

text: Korpiselän kylä mainitaan ensimmäisen kerran vuodelta 1500 olevasta Novgorodin Vatjan viidenneksen verokirjassa, jolloin kylässä mainitaan olleen kahdeksan taloa. Seuraavan vuosisadan aikana kylän taloluku kasvoi voimakkaasti ja niinpä 1580-luvulla Ruotsin miehitysvallan aikaisessa verokirjassa Ilomantsin pogostan Tohmajärven kappeliin kuuluvassa Korpiselän kylässä mainitaan olevan 18 taloa.


title: Korpiselkä (kirkonkylä)

text: Stolbovan rauhassa vuonna 1617 Korpiselkä siirtyi Käkisalmen läänin mukana Ruotsille, jonka harjoittama verotus ja luterilaistaminen aiheuttivat Käkisalmen läänin alueelta pakolaisvirran Venäjän puolelle asuttamaan siellä sodan aikana autioituneita kyliä. Korpiselän kylästä tähän pakolaisjoukkoon mainitaan liittyneen 96 asukasta. Poismuuton myötä kylän taloluku kääntyi laskuun, ollen vuoden 1631 maakirjassa 16, mutta vuoteen 1651 mennessä taloja oli tullut taas kolme lisää. Vuonna 1657 alkanut Ruptuurisota oli Venäjän epäonnistunut yritys vallata Käkisalmen lääni takaisin, jonka seurauksena lisää väestöä pakeni Venäjälle. Niinpä vuoteen 1683 mennessä Korpiselän kylän talolukukin oli poismuuton seurauksena laskenut kymmeneen. Ruotsin vallan loppuaikoina 1600-luvun lopulla Korpiselässä pidettiin usein Suojärven ja Ilomantsin yhteisiä käräjiä, sillä sinne oli paremmat tieyhteydet kuin itärajan tuntumassa olleisiin pogostojen keskustoihin.


title: Korpiselkä (kirkonkylä)

text: Vuonna 1700 alkaneen Suuren Pohjan sodan ja sitä vuonna 1721 seuranneen Uudenkaupungin rauhan myötä Korpiselkä siirtyi Venäjälle, ja raja tuli kulkemaan Korpiselän länsipuolelta siten, että osa kylän kaskimaista jäi Ruotsin puolelle. Näitä muun muassa Sonkajanvaarassa ja Kiitsanjärvellä sijainneita kaskia viljeltiin kuitenkin entiseen tapaan, kunnes uusi raja alueella vakiintui 1740-luvulla ja Ruotsin virkamiehet karkottivat korpiselkäläiset Ruotsin puolisilta kaskimailtaan. Suuri Pohjan sota oli Korpiselälle kohtalokas ja Venäjän vuonna 1722 suorittamassa väestönlaskennassa kylä mainitaan vain kolmitaloisena. Tilanne kuitenkin parani nopeasti ja vuonna 1764 kylässä oli 13 numeroitua kantataloa ja viljemäluku 27 oli uudisasutusten myötä talolukua puolet suurempi. Venäjän vallan aikana korpiselkäläisistäkin tuli lahjoitusmaatalonpoikia, kun koko laaja Suojärvi, johon Korpiselän aluekin kuului, lahjoitettiin venäläiselle aatelissuvulle. Vanhan Suomen aikana Korpiselillä pidettiin Venäjän kruunun järjestämiä markkinoita, joissa kävi väkeä etenkin Ruotsin puolelta Pohjois-Karjalasta, josta oli totuttu käymään kauppaa Laatokan suunnalla.


title: Korpiselkä (kirkonkylä)

text: Tsasouna Korpiselän kylässä oli ollut jo ainakin 1600-luvulta lähtien. Ensimmäinen ortodoksinen kirkko kylään valmistui vuonna 1789 ja pian tämän jälkeen 1799 Korpiselän alueen kylät yhdistettiin Suojärven alaiseksi kappeliseurakunnaksi, joka itsenäistyi 1815.


title: Korpiselkä (kirkonkylä)

text: Vuonna 1812 Vanha-Suomi ja Korpiselkä sen mukana liitettiin Suomen suuriruhtinaskuntaan. Suomen valtio lunasti venäläiselle aatelisperheelle 1700-luvulla lahjoitetut korpiselkäläisten tilat vuonna 1880, jonka jälkeen heistä tuli kruunun vuokralaisia lampuoteja, kunnes he saivat tilat omikseen. Kunnan ensimmäinen kansakoulu perustettiin kirkonkylään 1887, luterilainen kirkko valmistui 1890 ja uusi ortodoksinen kirkko valmistui 1898.


title: Korpiselkä (kirkonkylä)

text: Talvisodassa Neuvostoliitto ei vallannut Korpiselän kirkonkylää, mutta 1940 Moskovan rauhanehtojen mukaan se jäi aivan uuden rajan tuntumaan Neuvostoliiton puolelle ja kyläläiset evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.


title: Go to Hell

text:
Go to Hell on yhdysvaltalaisen heavy metal -yhtye Megadethin kappale, joka on julkaistu vuonna 1991. Kappale oli mukana elokuvan elokuvan "Bill & Ted's Bogus Journey" soundtrackilla
, sekä julkaistiin yhtyeen tulevalla EP:llä, Hidden Treasuresilla vuonna 1995.


title: Suomen Kansallinen Ammattikuntajärjestö

text: Suomen Kansallinen Ammattikuntajärjestö (SKA) oli suomalainen Isänmaallisen kansanliikkeen (IKL) yhteydessä toiminut työväenjärjestö, joka perustettiin huhtikuussa 1935. Järjestön perustamisella pyrittiin saamaan työväestö kannattamaan IKL:ää ja sen esikuvina olivat kansallissosialistisen Saksan ja fasistisen Italian vastaavat korporatiiviset työväenjärjestöt. Järjestö erottui Kokoomuksen ja työnantajien hallitsemasta Vapaasta Työväenliitosta muun muassa siinä, että se kannatti minimipalkkalakia ja vastusti vain "poliittisia" lakkoja, ei kaikkia lakkoja yleensä. Järjestö vaati myös työriitojen sovittelumenettelyn käyttöönottoa sekä työpaikkademokratiaan liittyviä uudistuksia.


title: Suomen Kansallinen Ammattikuntajärjestö

text: Järjestön tunnuslause oli ”kokonaisuuden etu ennen ryhmä- ja yksityisiä etuja”. Se vastusti ehdottomasti vasemmiston luokkataisteluoppia. SKA halusi parantaa työväen asemaa, jotta IKL:n tärkeänä pitämä kansankokonaisuus saataisiin luotua. Työnantajat ja työntekijät oli tarkoitus koota ammattikuntapohjaisesti yhteistyöhön ja sopimaan neuvotteluissa kunkin alan kysymyksistä.


title: Suomen Kansallinen Ammattikuntajärjestö

text: Suomen Kansallinen Ammattikuntajärjestön johdossa oli joitain entisiä sosialidemokraattisia ammattiyhdistysaktiiveja sekä Suomen sisällissotaan punaisten puolella osallistuneita. SKA:n varapuheenjohtajana oli "Ajan Suunta" -lehden päätoimittaja Rauno Kallia ja järjestön hallitukseen kuuluivat IKL:n poliitikoista Kallian lisäksi Vilho Annala ja Eino Tuomivaara. Järjestö ei kuitenkaan saavuttanut laajaa kannatusta vaan sen jäsenmäärä jäi muutamiin tuhansiin.


title: Maailma tarvitsee sankareita

text: Maailma tarvitsee sankareita on Teräsbetonin 24.marraskuuta 2010 ilmestynyt albumi. Levyn 11 kappaletta äänitettiin kesän ja syksyn 2010 aikana tuottaja Hiili Hiilesmaan johdolla, pääosin Yellow House Studiossa Hämeenlinnassa. Albumin julkaisi Sakara Records.


title: Maailma tarvitsee sankareita

text: Albumi ylsi Suomen virallisen listan sijalle 14.


title: Jaakkola

text: Jaakkola on ainakin kylännimi, paikannimi, talon- ja tilannimi ja sukunimi.Jaakkola on nuori länsisuomalainen sukunimi, joka perustunee yleensä Jaakko-nimisen isännän nimestä johdettuun talon nimeen, mutta jota otettiin kahdessa nimenmuutossa vuonna 1906 ruotsalaisen nimen tilalle.


title: Nokkakärry

text: Nokkakärry on L-muotoinen, laatikoiden siirtämiseen tarkoitettu työntökärry, jossa on kädensijat toisessa päässä, pyörät L-mutkassa ja pieni taso lastille. Lastitaso on kärryjen pystyssä seistessä lattian mukainen. Lastattavia esineitä kallistetaan poispäin kärryistä ja kärryjen lastitaso työnnetään niiden alle. Kuljetettaessa lastattua kärryä kallistetaan taaksepäin ja lastin painoa tasapainoillaan pyörien päällä. Työkalu hyödyntää vipuperiaatetta.


title: Nokkakärry

text: Joissain nokkakärryissä on porrastelit, jotka on suunniteltu portaiden laskemiseen ja nousemiseen. Tällaiset nokkakärryt voivat olla raskaita kääntää tasaisella pinnalla, koska tällöin lastin paino lepää neljällä pyörällä.


title: Nokkakärry

text: Nokkakärryjä valmistetaan useista eri materiaaleista, mm. teräsputkista, alumiiniputkista ja muovista. Useimmat nokkakärryt ovat rakenteeltaan karuja ja mahdollisimman keveitä.


title: Anthony Zimmer

text: Anthony Zimmer on Jérôme Sallen ohjaama ja 27. huhtikuuta 2005 ensi-iltansa saanut ranskankielinen romanttinen trilleri, jonka pääosissa näyttelevät Sophie Marceau ja Yvan Attal.


title: Anthony Zimmer

text: Elokuvan päähenkilö on Yvan Attalin esittämä Anthony Zimmer, joka on ympäri maailmaa etsinäkuulutettu rikollinen. Hänen ulkonäköänsä ei tunneta, sillä hän on käynyt plastiikkakirurgisessa leikkauksessa muuttamassa ulkonäköään ja ääntään.


title: Anthony Zimmer

text: Sami Freyn esittämä etsivä Akerman virittää Zimmerille ansan hänen entisen rakastajansa Chiaran (Sophie Marceau) avulla. Chriara odottaa tapaavansa Zimmerin ravintolassa, mutta saakin ansan tajunneelta Zimmeriltä kirjeen, jossa hän käskee Chiaraa etsimään juna-asemalta häntä muistuttavan henkilön toteuttaakseen suunnitelmansa. Chiara löytää junasta helppouskoisen Françoisin, jolla on samanlaiset piirteet kuin Zimmerillä.


title: Anthony Zimmer

text:
Elokuvassa seurataan Chiaraan rakastuneen Françoisin pakomatkaa häntä jahtaavalta rikollisjoukolta, joka luulee häntä oikeaksi Zimmeriksi. Elokuvan lopussa François paljastaa Charialle olevansa Anthony Zimmer, joka käskee häntä pakenemaan ennen kuin ilmoittaa asiasta poliisille. Zimmer kieltäytyy lähtemästä ilmasta Chariaa, ja uhkaa muussa tapauksessa antautua poliisille. Chiara suostuu lopulta lähtemään Zimmerin mukaan, ja päättää olla paljastamatta hänen henkilöllisyyttään poliisille tämän luovuttua varastamista rahoistaan.
Elokuvasta julkaistiin vuonna 2010 uudelleenfilmatisointi, "The Tourist". Yhdysvaltalaisversion ohjasi Florian Henckel von Donnersmarckin ja pääosia näyttelevät Johnny Depp, Angelina Jolie ja Timothy Dalton.


title: Eino Nyyssölä

text: Eino Santeri Nyyssölä (sukunimi aik. "Stenlund"; 9. syyskuuta 1877 Ähtäri – 4. maaliskuuta 1937 Vilppula) oli suomalainen juristi, kirjailija ja kihlakunnantuomari.


title: Eino Nyyssölä

text: Nyyssölän vanhemmat olivat tilanomistaja Johan August Stenlund ja Eva Collin. Hän pääsi ylioppilaaksi Vaasan lyseosta 1896 ja opiskeli Helsingin yliopistossa suorittaen oikeustutkinnon 1900. Nyyssölä sai varatuomarin arvon 1903.


title: Eino Nyyssölä

text: Eino Nyyssölä toimi Lahdessa asianajajana 1906–1908. Hän edusti 1906 Laukon kartanon lakkoon menneitä torppareita oikeudessa ja kirjoitti myös tapauksesta kirjan. Kihlakunnanoikeus tuomitsi lakon johtajat vankeuteen ja kaikki lakossa olevat torpparit häädettäviksi. Hovioikeus vahvisti myöhemmin tuomiot. Torppareiden häädöt tapahtuivat alkuvuodesta 1907.


title: Eino Nyyssölä

text: Nyyssölä oli Helsingin toinen kaupunginviskaali 1921–1930 ja toimi sitten kihlakunnantuomarina Juvan tuomiokunnassa 1930–1936 ja Ruoveden tuomiokunnassa 1936–1937.


title: Eino Nyyssölä

text: Eino Nyyssölä oli naimisissa vuodesta 1901 Ellen Etti Onnea Stadiuksen kanssa.


title: Yvan Attal

text: Yvan Attal (s. 4. tammikuuta 1965) on ranskalainen näyttelijä ja ohjaaja. Hän syntyi Tel Avivissa, Israelissa, josta hän muutti nuorena vanhempiensa kanssa Ranskaan.


title: Yvan Attal

text: Hänen ensiesiintymisensä oli elokuvassa" Un monde sans pitié" (1989), josta hän sai César-palkinnon lupaavimpana näyttelijänä. Hänen ensimmäinen itse ohjaamansa elokuva oli My Wife Is an Actress (2001), jossa hän näytteli yhdessä oikean kumppaninsa Charlotte Gainsbourgin kanssa. Hänen merkittävimmät roolinsa ovat elokuvissa Tulkki, Anthony Zimmer ja Rush Hour 3, jossa hän esitti ranskalaista taksikuskia Georgea.


title: Jatropat

text: Jatropat ("Jatropha") on tyräkkikasveihin kuuluva kasvisuku, jossa on 180–188 lajia. Tunnetuin lajeista lienee öljyjatropa ("Jatropha curcas"), joka on potentiaalinen kasvi bioenergian tuotantoon. Muun muassa pullukkajatropa eli pullukka ("Jatropha podagrica") on viljelty huonekasvina.


title: Pedersen

text: Pedersen on muun muassa seuraavien henkilöiden sukunimi:


title: Rust in Peace Live

text:
Rust in Peace Live on yhdysvaltalaisen heavy metal/thrash metal -yhtye Megadethin livealbumi, joka on julkaistu yhtyeen neljännen studioalbumin "Rust in Peacen" 20-vuotisjuhlan kunniaksi. Albumi on ensimmäinen Megadethin ensimmäinen livealbumi sitten vuoden 2002 "Rude Awakeningin". Albumi julkaistiin Shout! Factory -levymerkillä 7. syyskuuta 2010 Blu-ray, DVD ja CD-formaateissa.
Albumin DVD-painos julkaistiin niin ikään 7. syyskuuta 2010. Se nousi Suomen virallisen DVD-listan neljännelle sijalla, ja pysyi listalla kaksi viikkoa.


title: Marja Liisa Portin

text: Marja Liisa Autti (o.s. "Portin"; s. 5. tammikuuta 1966) on entinen suomalainen kilpasuunnistaja. Hän on saavuttanut pronssimitalin viestissä vuoden 1989 suunnistuksen maailmanmestaruuskilpailuissa Skövdessä, Ruotsissa Ulla Mänttärin, Annika Viilon ja Eija Koskivaaran kanssa.


title: Marja Liisa Portin

text: Marja Liisa Portin osallistui kolmiin suunnistuksen MM kilpailuihin. Bendigossa, Australiassa 1985 hän sijoittui 22. henkilökohtaisessa kilpailussa ja oli kuudes viestissä, joukkuetovereinaan Riitta Karjalainen, Ulla Mänttäri ja Annariitta Kottonen. Ruotsin MM-kilpaiuissa 1989 hän sijoittui 13:nneksi henkilökohtaisessa kilpailussa. Vuonna 1991 Tšekkoslovakian Karlovy Varyssä hän sijoittui kahdeksanneksi lyhyellä matkalla ja 11:nneksi normaalimatkalla, sekä saavutti 5. sijan viestissä joukkueessa, jossa juoksivat myös Mari Lukkarinen, Kirsi Tiira ja Eija Koskivaara.


title: Marja Liisa Portin

text: Portinilla on myös pitkä historia Pohjoismaiden mestaruuskilpailuissa (NOM). Ensimmäisen kerran hän oli mukana vuonna 1984 Balsfjordissa Norjassa, jossa hän oli 5. juniorityttöjen sarjassa ja saavutti pronssia viestissä, joukkuetovereinaan Annika Heino, Ulla Mänttäri ja Tiina Äijälä. Vuonna 1986 Saltvikissa Ahvenanmaalla hän sijoittui juniorityttöjen sarjassa kuudenneksi. 1990 Fanøssä Tanskassa hän oli naisten sarjan kahdeksas. Vuonna 1992 Renassa Norjassa hän saavutti pronssimitalin naisten viestissä, jossa juoksivat myös Kirsi Tiira, Annika Viilo ja Eija Koskivaara. 1993 Sipoossa Suomessa hän sijoittui normaalimatkalla yhdeksänneksi ja pikamatkalla viidenneksi, ja saavutti Pohjoismaiden mestaruuden viestissä, jossa joukkueessa juoksivat Marja Pyymäki, Kirsi Tiira ja Eija Koskivaara.


title: Marja Liisa Portin

text: Kansallisella tasolla Portin on edustanut Rastihaukkoja ja Espoon Suuntaa.


title: Marja Liisa Portin

text: Portin on valmistunut sähkötekniikan diplomi-insinööriksi Teknillisestä Korkeakoulusta vuonna 1991, ja työskentelee patenttialan tehtävissä Nokia Oyjssä.


title: Yli-insinööri

text: Yli-insinööri on Suomessa ansioituneelle insinöörille myönnettävä arvonimi. Se on myös eräiden julkishallinnon insinöörien virkanimike.


title: Yli-insinööri

text: Yli-insinööri on tasavallan presidentin myöntämä arvonimi, joka kuuluu 9. ryhmään. Arvonimestä maksettavan veron määrä on joko .


title: Yli-insinööri

text: Arvonimi myönnettiin ensimmäisen kerran vuonna 1937 kanavapäällikkö Albert Wulffille. Vuosien 1918–2013 aikana yli-insinöörin arvonimi on myönnetty 371 henkilölle.


title: Hietaniemen krematorio

text: Hietaniemen krematorio on Helsingin Hietaniemessä sijaitseva krematorio, jota ylläpitää Krematoriosäätiö. Krematorio aloitti toimintansa vuonna 1926 ja on paitsi maan vanhin myös suurin. Rakennuksessa on kaksi kappelia. Sivurakennuksessa sijaitsee kolumbaario eli uurnaholvi. Krematorio ei ole sidottu mihinkään uskontokuntaan.


title: Hietaniemen krematorio

text: Krematoriosäätiö perustettiin 1889 ja se rekisteröityi virallisesti 1907. Helsingin kaupunki vuokrasi sille tontin krematoriota varten jo vuonna 1915 ja arkkitehti Eliel Saarinen laati piirustukset, mutta rakentamisen aloittaminen viivästyi. Uudet piirustukset tilattiin arkkitehti Bertel Liljequistiltä ja 1920-luvun klassisismia edustava rakennus valmistui vuonna 1925. Ensimmäinen tuhkaus suoritettiin 24. maaliskuuta 1926. Samana syksynä valmistuivat krematorion oma kolumbaario ja kappeli, jonka vihkiäiset pidettiin 7. marraskuuta. Koska kirkon asenne polttohautaukseen oli tuolloin vielä hyvin kielteinen, kieltäytyivät Porvoon ja Tampereen piispat vihkimästä krematoriota. Alkuperäisen ison kappelin rinnalle valmistui 2002 pieni kappeli.


title: Raivio

text: Raivio (myös moisio, halventavasti myös raiskio) on kaadettu (raivattu) metsä tai risukko, jota ei vielä ole otettu uuteen käyttöön, kuten peltoviljelyyn tai uusien puiden kasvatukseen.


title: Saguenay (joki)

text: Saguenay on 700 kilometriä pitkä joki ja vuono, joka virtaa Québecin provinssissa Kanadassa ja laskee Saint Lawrencen estuaariin. Sillä on tärkeä merkitys Kanadan energiantuotannolle ja teollisuudelle, ja se on tullut tunnetuksi paitsi jylhistä maisemistaan, myös kauniista meriluonnostaan.


title: Saguenay (joki)

text: Saguenayjoki saa alkunsa Laurentian ylängöllä sijaitsevasta matalasta Saint-Jeanin järvestä, joka on nimetty jesuiittasaarnaaja Jean de Quenin mukaan. Järven vedet purkautuvat kahta lasku-uomaa pitkin, jotka yhtyvät Saguenayn pääuomaksi Alman teollisuuskaupungin kohdalla, kymmenen kilometriä järvestä itään. Ohitettuaan Saint-Fulgencen kylän joki levenee lähes kahden kilometrin levyiseksi ja sukeltaa syvään vuonoon, joka syntyi jäävirtojen kuluttamana 10000 vuotta sitten, viime jääkauden lopussa. Vuonoa ympäröivät jopa 500 metrin korkeuteen kohoavat prekambriset kalliot, joista tunnetuimpia ovat Éternitejoen suulla sijaitseva Cap Éternité (352 m) sekä suurella Neitsyt Marian patsaalla kruunattu Cap Trinité (348 m).


title: Saguenay (joki)

text: Vuonossa Saguenayn sivujokien makea ja lämmin vesi kerrostuu Saint Lawrencen estuaarista purkautuvan kylmän suolaveden päälle. Vuoroveden vaikutus ulottuu Chicoutimiin asti ja sen korkeus vaihtelee enimmillään kuusi metriä. Vuonon pohja ulottuu paikoitellen jopa 275 metrin syvyyteen mutta kohoaa vähän ennen Saint Lawrencen estuaaria. Joen syvimmissä osissa tavataan parittelevia maito- ja lahtivalaita ja matalalla suualueella kirjohylkeitä, pyöriäisiä, sillivalaita ja jopa sinivalaita, jotka tulevat sinne krillien ja pikkukalojen houkuttelemina.


title: Saguenay (joki)

text: Saguenay oli aikaisemmin osa laajaa kauppateiden verkostoa, joka ulottui kauas sen vedenjakajan ulkopuolelle aina Mistassinijärvelle ja Jamesinlahdelle saakka. Nykyisen Tadoussacin paikalla sijaitsi tärkeä kohtaamispaikka Kanadan kilven alueella eläneille algonkin-kansoille sekä Saint Lawrencen jokilaakson irokeeseille. Jacques Cartier pysähtyi joen suulla vuonna 1535 ja kuuli huhuja ylävirralla sijaitsevasta rikkaasta Saguenayn valtakunnasta. Vuonna 1600 luutnantti Pierre de Chauvin perusti Kanadan ensimmäisen kauppa-aseman Tadoussaciin, mutta ensimmäisen kerran uudisasukkaat tutkivat joen latvavesiä järjestelmällisesti vasta vuonna 1647, kun jesuiittasaarnaaja Jacques de Quen teki tutkimusmatkan nykyiseen Chicoutimiin asti. Vuosina 1671–1672 isä Albanel vieraili vihdoin Saint-Jeanin järvellä. Joesta tuli ensin turkisten ja myöhemmin puutavaran tärkeä kauppareitti, jona se säilyi 1800-luvulle asti. Maanviljely aloitettiin joen ympäristössä vuonna 1838 La Baien kylän perustamisen myötä. Teollistuminen käynnistyi, kun Chicoutimiin rakennettiin ensin saha vuonna 1842 ja paperitehtaita vuonna 1898.


title: Saguenay (joki)

text: Saguenayn ja sen sivujokien voimakkaan virtaaman ansiosta jokilaaksosta on kehittynyt Québecin merkittävimpiä teollisuusalueita. Ensimmäinen voimalaitos avattiin vuonna 1925 Isle-Malignen saarelle. Toisen maailmansodan aikana rakennettiin valtava pato Shipshawiin tuottamaan energiaa alumiinisulatolle nykyisessä Jonquièressa (silloisessa Arvidassa). Myöhemmin voimalaitoksia rakennettiin vielä Chute-à-Caroniin sekä Pérboncajoelle paperi- ja selluteollisuuden tarpeisiin. Luonnon suojelemiseksi joen ympäristöön on perustettu Chicoutimista Tadoussaciin ulottuva Saguenayn kansallispuisto sekä Saguenayn vuonon käsittävä Saguenayn – Saint Lawrencen merikansallispuisto.


title: Sandane

text: Sandane on kylä Gloppenissa, Norjassa, Sognin ja Fjordanen läänissä. Se sijaisee valtatie E39:n varrella. Sandane sijaitsee 20 kilometriä pohjoiseen Nordfjordeidistä ja noin 16 kilometriä länteen Byrkjelosta.


title: Sandane

text: Sandanen lentoasema sijaitsee kymmenen kilometrin päässä Sandanesta. 2,41 neliökilometrin kokoisessa Sandanessa on asukkaita 2 064 (2009). Sandane sijaitsee lähellä Breimsvatnin järveä, Myklebustbreenin jäätikköä ja Jostedalsbreen National Parkia.


title: Distractive Killusions

text: Distractive Killusions on puolalaisen sinfonisen black metalin yhtyeen Vesanian kolmas studioalbumi, joka on julkaistu vuonna 2007. Albumi nauhoitettiin Studio X:ssä Olsztynissa, Puolassa.


title: Distractive Killusions

text: Kaikki kappaleet säveltänyt ja sanoittanut Orion, ellei toisin mainittu.


title: Jean Barraqué

text: Jean Barraqué (17. tammikuuta 1928 Puteaux – 17. elokuuta 1973 Pariisi) oli ranskalainen säveltäjä, joka kehitti oman sarjallisen tekniikkansa. Hän oli opiskelijana Pariisin konservatoriossa; hän sai opetusta Jean Langlais’lta ja Olivier Messiaenilta. Yvonne Loriod kantaesitti hänen pianosonaattinsa, ja myös Boulez esitti joitain hänen teoksiaan kapellimestarina. Sävellystyönsä ohessa Barraqué kirjoitti muun muassa kirjan Debussystä. Heikko terveys vaivasi häntä vuonna 1964 sattuneen auto-onnettomuuden jälkeen. Lisäksi tulipalo hänen kotonaan tuhosi joitain hänen käsikirjoituksiaan. Säveltäjästä tuli Ordre National du Mériten "Chevalier" kesäkuussa 1973.


title: Jean Barraqué

text: Barraquélla ja Michel Foucault'lla oli rakkaussuhde 1950-luvulla. Barraquén sarjallisuus perustuu sävelrivien vähittäiseen muunteluun uusiksi sävelriveiksi läpi teoksen. Tätä tekniikkaa hän nimitti ”lisääntyviksi sarjoiksi”. Harry Halbreichin mukaan ”kammottava epätoivo” leimaa Barraquén tuotantoa, joka on täysin ”kuoleman suuren varjon” hallitsema.


title: Jean Barraqué

text: André Hodeirin vuonna 1961 julkaisemassa kirjassa Barraqué nimetään (pääasiassa pianosonaattinsa pohjalta) yhdeksi suurimmista säveltäjistä sitten Beethovenin.


title: Jean Barraqué

text: Barraquén tunnustettuun tuotantoon kuuluvat seuraavat teokset:Näistä teoksista neljä viimeksi mainittua liittyvät suunniteltuun, mutta vain pieniltä osin toteutettuun sarjaan, joka pohjautuisi Hermann Brochin romaaniin "Der Tod des Vergil". Myös joistakin muista osista syntyi vähäisiä luonnoksia. Ennen tunnustettua tuotantoaan Barraqué oli säveltänyt jo noin 30 muuta teosta.


title: Jean Barraqué

text: "Séquence" perustuu aiemmin sävellettyyn kolmen laulun sarjaan (1950), jossa käytettiin Baudelairen, Rimbaud'n ja Laulujen laulun sanoja. "Séquencen" sanat kuitenkin ovat Nietzschen käsialaa.


title: Kehälavetti

text: Kehälavetti on kuljetuspanssarivaunun konekivääriä varten rakennettu lavetti, joka kääntyy täyden ympyrän sen kannella. Suomen puolustusvoimissa tämänkaltaiselle kehälavetille on kiinnitetty 12,7 ilmatorjuntakonekivääri 96 eli NSV, puhekieliseltä lempinimeltään "Itikka", joka tarkoittaa hyttystä. "Itikka" voi tarkoittaa eteläpohjalaisessa murteessa myös sonnia.


title: The Right to Go Insane

text: The Right to Go Insane on yhdysvaltalaisen thrash metal -yhtye Megadethin single, jonka on kirjoittanut Dave Mustaine. Kappale on toinen singlelohkaisu yhtyeen kahdenneltatoista studioalbumilta Endgame, joka on julkaistu 15. syyskuuta 2009.


title: The Right to Go Insane

text: Kappale kertoo henkilöstä, joka velkojen ja jatkuvista ylitöistä johtuvan stressin laukaisemana ajautuu hulluuden partaalle.


title: The Right to Go Insane

text: Digitaalinen single


title: Of Mice and Men (kappale)

text: Of Mice and Men on Megadethin kappale, joka on julkaistu vuonna 2004. Kappale on yhtyeen toinen singlejulkaisu albumilta The System Has Failed, joka julkaistiin 14. syyskuuta 2004.


title: Maroteaux–Lamyn oireyhtymä

text: Maroteaux–Lamyn oireyhtymä, lyhennettynä MLS, on mukopolysakkaridooseihin kuuluva lysosomaattinen sairaus, tarkemmalta määrittelyltään "VI-tyypin mukopolysakkaridoosi", lyhennettynä "MPS VI". Sen aiheuttaa arylsulfataasi B:n vajaus (ARSB).


title: Maroteaux–Lamyn oireyhtymä

text: Sairaus on nimetty Pierre Maroteaux’n ja Maurice Lamyn mukaan.


title: Maroteaux–Lamyn oireyhtymä

text: MPS VI:ta sairastavat lapset yleensä kehittyvät psyykkisesti normaalisti, mutta heillä on samoja fyysisiä oireita kuin Hurlerin oireyhtymässä. N-asetyyligalaktosamiini-4-sulfataasi-entsyymin puutteesta johtuva Maroteaux–Lamyn oireyhtymä aiheuttaa vaihtelevasti erilaisia vakavia oireita. Neurologisia komplikaatioita ovat muiden muassa sarveiskalvon samentuma, kuurous, aivojen kovakalvon paksuuntuminen sekä pinteessä olevista tai vahingoittuneista hermoista ja hermojuurista johtuva kipu.


title: Maroteaux–Lamyn oireyhtymä

text: Oireyhtymää sairastava kasvaa aluksi normaalisti, mutta kasvu pysähtyy noin 8 vuoden iässä. 10. ikävuoteen mennessä lapsen keskikeho on jäänyt normaalia lyhyemmäksi, ryhti muuttunut kumaraksi ja nivelten liikkuvuus rajoittunut. Vakavissa tapauksissa lapselle kehittyy myös törröttävä vatsa ja eteenpäin kiertynyt selkäranka. Luuston (erityisesti lantion seudun) muutokset ovat jatkuvia ja rajoittavat liikkuvuutta. Monilla potilaista on myös napa- tai nivustyrä. Lähes kaikilla on sydänvikoja, tavallisesti ainakin läppävika.


title: Maroteaux–Lamyn oireyhtymä

text: MLS-potilaille on kokeiltu entsyymikorvaushoitoa arylsulfataasi B:llä. Hoidolla saatiin normalisoitua kasvua ja nivelten liikkuvuutta. Erittäin korkean hintansa takia hoidosta ei kuitenkaan toistaiseksi juuri ole yleiseen käyttöön.


title: Mikko Rossi

text: Mikko Rossi () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka toimi myöhemmin Suomen sisällissodassa muun muassa Valkoisen Armeijan kouluttajana.


title: Mikko Rossi

text: Rossin vanhemmat olivat maanviljelijä Mikko Rossi ja Emma Siekkinen. Hänet vihittiin avioliittoon vuonna 1931 Vera Salmesin kanssa. Heidän poikansa on kirjailijaja suomentaja Matti Rossi. Hän kävi kansakoulun ja Kuopion kauppakoulun vuosina 1910–1912, sekä suoritti yksityisesti seitsemännen ja kahdeksannen luokan Sortavalan lyseossa vuonna 1933. Sotilaskoulutusta Rossi sai Jääkärialipäällystölle järjestetyllä aktiiviupseerikurssilla Kadettikoulussa vuonna 1921 ja Taistelukoulun joukkueenjohtajakurssilla vuonna 1930 sekä konekivääri- ja kranaatinheitinkurssilla vuonna 1935.


title: Mikko Rossi

text: Rossi työskenteli konttoristina Kemissä ja konttoripäällikkönä Mäntässä ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 4. joulukuuta 1915. Peruskoulutuskauden jälkeen hänet siirrettiin 16. toukokuuta 1916 alkaen pataljoonan täydennysjoukkoon ja komennettiin 9. syyskuuta 1916 alkaen erikoistehtäviin Ruotsiin. Tällä komennuksellaan hän toimitti aseita Haaparantaan ja Uumajaan vuoden 1917 lopulla ja vuoden 1918 alussa. Kyseisistä paikoista aseet toimitettiin edelleen Suomeen. Ruotsista Rossi siirtyi Suomen puolelle Tornioon 6. helmikuuta 1918. Torniossa hän liittyi oberzugführer Friedel Jacobssonin komennuskuntaan.


title: Mikko Rossi

text: Rossi osallistui Friedel Jacobsonin komentaman joukon osana Tornion valloitukseen ja toimi sen jälkeen kouluttajana Peräpohjolan pataljoonassa. Rossi jäi pataljoonan siirryttyä rintamalle Kemiin, jossa hän koulutti rintamalle lähetettäviä täydennysmiehiä, joista muodostettiin hänen itsensä johtama täydennyskomppania. Komppania liitettiin huhtikuun lopulla 5. jääkärirykmenttiin, mutta siirrettiin jo 2. toukokuuta 1918 alkaen joukkueenjohtajaksi Karjalan 2. rykmentin 5. pataljoonan 2. komppaniaan (rykmentistä muodostettiin myöhemmin Laatokan Jalkaväkirykmentti 6).


title: Mikko Rossi

text:
Rossi palveli sisällissodan jälkeen edelleen samassa joukossa, kunnes erosi armeijan palveluksesta 12. syyskuuta 1918, jonka jälkeen hän liittyi suojeluskuntajärjestöön 3. marraskuuta 1918 ja sijoitettiin paikallispäälliköksi Rautalammin suojeluskuntaa, jossa hän palveli 1. helmikuuta 1919 saakka. Rautalammilta hän siirtyi harjoituspäälliköksi Mäntän suojeluskuntaan 10. helmikuuta 1919, jossa hän palveli 15. huhtikuuta 1920 saakka. Mäntästä hän siirtyi 15. kesäkuuta 1920 Viipuriin, jossa hän toimi kansliapäällikkönä Viipurin suojeluskunnassa 14. helmikuuta 1921 saakka. Viipurista hän sai määräyksen siirtyä Sortavalaan 1. heinäkuuta 1921, jossa hänet määrättiin Sortavalan suojeluskuntapiirin III alueen päälliköksi. Myöhemmin hänet siirrettiin 1. heinäkuuta 1922 alkaen vastaavaan tehtävään suojeluskuntapiirin I:lle alueelle. Suojeluskuntajärjestöstä hänet siirrettiin Rajavartiostoon 20. maaliskuuta 1923 ja sijoitettiin aluksi nuoremmaksi upseeriksi Salmin rajavartiostoon, kunnes siirrettiin 1. kesäkuuta 1929 alkaen rajavartioston adjutantiksi. Rossi toimi myöhemmin 5. syyskuuta 1930 alkaen Salmin rajavartiostossa komppanianpäällikkönä, kunnes siirrettiin 3. syyskuuta 1936 alkaen kutsunta-asiainupseeriksi Salmin sotilaspiirin esikuntaan, jossa hän palveli kuolemaansa saakka.
Rossi toimi Mäntän suojeluskunnan kunniajäsenenä vuodesta 1920 alkaen ja Salmin rajavartioston kunnianeuvoston varapuheenjohtajana vuosina 1927 ja 1935–1937 ja jäsenenä vuosina 1928–1930 ja 1931 sekä varajäsenenä vuosina 1931–1932.


title: Lodalskåpa

text: Lodalskåpa on Norjassa Breheimenin vuoristoon kuuluvan Jostedalsbreenin jäätikön korkein nunatak. Se sijaitsee Strynin ja Lusterin kuntien välissä.


title: Lodalskåpa

text: Sen eteläpuolella sijaitsee Brenibba-vuori ja lounaassa Høgste Breakulen-vuori. Noin kymmenen kilometrin päässä idässä sijaitsevat järvet Austdalsvatnet ja Styggevatnet.